Mengapa Drama Radio Tersisih?

Raja Yusoff Ariffin menyoal, mengapakah drama radio yang jauh lebih lama diperkenalkan di negara kita masih lagi tidak mendapat tempat sebagai sebuah karya sastera yang boleh dikaji dan diapresiasikan?

Walaupun dipersembahkan secara audio, drama radio yang terhasil daripada skrip merupakan antara karya sastera yang telah lama bertapak di negara kita. Namun demikian, mengapakah drama radio kurang atau tidak mendapat perhatian, termasuk daripada pengkritik sastera?

Sejak sekian lama, stesen radio di Radio Televisyen Malaysia (RTM) telah menyediakan slot drama. Antara drama radio rantaian yang terkenal pada era 70-an dan 80-an ialah Fajar di Bumi Permata dan Nombor 5, Persiaran 1.

Setakat ini, slot drama radio rantaian yang masih ada ialah Panggung Drama di Klasik FM pada setiap hari Ahad, jam 12.00 tengah hari. Meskipun hanya berdurasi 30 minit (berbanding daripada 60 minit sebelum ini), slot ini tetap usaha yang penting dan baik untuk meneruskan hayat drama radio di negara kita.

Memang drama radio hanya dapat dinikmati dengan cara mendengarnya sahaja. Adakah kerana itu menyebabkan drama radio tidak dianggap sebagai karya sastera?

Bagi penulis, jika drama radio tersebut turut mengutarakan soal nilai kemanusiaan, keindahan seni bahasa, dialog, lakonan suara, dan unsur-unsur drama – walaupun hanya dipersembah menerusi pengucapan pelakon, atau percakapan antara watak di samping kesan bunyi yang berkaitan, drama radio tetap boleh dianggap sebagai karya sastera (sebagaimana drama televisyen dan teater).

Perkara-perkara tersebut membuatkan drama radio berbeza daripada drama televisyen dan teater. Kita mendengar dan melihat pergerakan, sekali gus mendengar suara pelakon dan perhiasan berkaitan semasa menonton drama televisyen dan teater, walaupun antara drama televisyen dengan teater sendiri ada perbezaan tertentu.

Janganlah kekurangan dan perbezaan antara drama radio dengan drama televisyen menjadi penyebab untuk menyisihkan, atau menganggap drama radio bukan karya sastera. Diharapkan juga hal itu bukan sama sekali menjadi punca drama radio tersisih.

Tidak lengkap dan tidak wajar meletakkan sebuah hasil sastera, apatah lagi yang bermutu untuk siaran media elektronik jika drama radio ditolak. Perkembangan kesusasteraan kita akan kerugian jika sesetengah karya drama diketepikan daripada lingkungan drama keseluruhannya.

Tidak lama dahulu drama televisyen juga tidak diterima sebagai karya sastera meskipun sambutan penonton terhadapnya baik. Walau bagaimanapun, sedikit demi sedikit, akhirnya dianggap juga sebagai karya sastera.

Tiada sebab atau alasan yang pasti bagi perubahan apresiasi tersebut. Mungkinkah kerana setelah teater seperti Bukan Lalang Ditiup Angin, Atap Genting Atap Rumbia, Tok Perak, Alang Rentak Seribu, Anjang Aki, dan Syyy dijadikan drama televisyen, maka baru drama televisyen dianggap sebagai karya sastera?

Adakah setelah teater tersebut atau teater-teater lain dijadikan drama radio pula, baru drama radio dianggap sebagai karya sastera?

Barangkali boleh berlaku sedemikian kerana tidak mustahil teater wajar dijadikan drama radio, ataupun drama radio menjadi teater atau drama televisyen. Namun begitu, jika setelah diangkat sedemikian baru drama radio bertaraf sastera, hal ini merupakan perkara yang menyedihkan.

Tanpa diangkat-angkat sedemikian sebagai antara cara mempopularkan, atau menyalurkannya dengan lebih luas, drama radio sememangnya karya sastera. Jika filem yang dianggap asing pun sudah ada segelintir sasterawan yang menerimanya sebagai karya sastera, apatah lagi drama radio yang datang daripada kelompok drama?

Penekanan kepada pembelajaran untuk para pelajar semasa perintah kawalan pergerakan mengikuti bahan-bahan Komponen Sastera dalam bahasa Melayu (KOMSAS), dan subjek lain menerusi audio boleh dilaksanakan.

Alasan mengatakan drama radio kurang mendapat sambutan, dan pendengarnya terbatas kepada suri rumah tangga sahaja tidak dapat diterima. Drama radio (yang muncul lebih dahulu daripada drama televisyen) juga terkenal, malah turut menampilkan banyak cerita bermutu.

Meskipun dalam drama yang popular mungkin terkandungnya mutu dan dalam drama yang bermutu barangkali menerima sambutan yang popular, drama yang dianggap bermutu belum tentu terkenal, dan drama yang terkenal itu tidak semestinya bermutu. Namun begitu, taraf drama sebagai karya sastera tetap kekal.

Dalam kata lain, terkenal atau tidak, bermutu atau sebaliknya, drama radio sememangnya karya sastera. Penentunya ialah ciri-ciri drama yang dimilikinya, yang memang merupakan sastera. Diharap pada masa akan datang, hal ini mendapat pertimbangan yang sepatutnya.

Ketika diminta pendapat mengenai isu ini, Shukri Abdullah meletakkan peranan media massa sendiri seperti RTM untuk mempromosikan drama radio terbitannya. Namun bagi Shukri, badan penyiaran kerajaan tersebut sendiri tidak menganggapnya penting.

Shukri, juara Deklamasi Puisi Hari Kebangsaan 1996, mengambil drama radio khas Hari Raya terbitan RTM (siaran Klasik FM) pada 13 Mei lalu sebagai contoh.

“Sepatutnya drama itu dipromosi secara meluas, bukan hanya di radio, tetapi juga di stesen televisyen RTM, supaya ramai yang tahu. Drama tersebut tidak wajar dilepaskan kerana menampilkan pelakon terkenal seperti Beto Khusyairi, Che Kem dan Mardiana Alwi,” ujar Shukri yang kesal drama berkualiti sedemikian tidak diketahui ramai.

Shkuri menambah, selain promosi, hal yang turut menjadi masalah utama badan penyiaran kerajaan sekarang ialah skrip drama radio yang bermutu tinggi dan menarik.

“Saya fikir perlu ada panel penilai dalam kalangan pakar (baik dalam bidang drama, skrip ataupun bahasa) sebelum sesebuah skrip diketengahkan. Pemilihan pelakon juga penting kerana perlu sesuai dengan watak. Drama radio ialah karya audio yang perlu menitikberatkan kemampuan vokal, nada dan intonasi,” ujar Shukri.

Drama radio, katanya lagi, wajar menjadi sesuatu yang berharga kerana kebanyakannya kini cuma diterbitkan oleh RTM sahaja. Jadi, tegasnya, fikirkan bagaimana mahu menjadikan drama radio relevan dan diikuti oleh masyarakat yang lebih cenderung dengan media sosial sekarang.

Menurut Shukri, bahagian tempatnya bertugas sekarang, iaitu Bahagian Sumber dan Teknologi Pendidikan, Kementerian Pelajaran Malaysia pun mahu beralih semula kepada audio pendidikan. Jadi, saranannya, penekanan kepada pembelajaran untuk para pelajar semasa perintah kawalan pergerakan mengikuti bahan-bahan Komponen Sastera dalam bahasa Melayu (KOMSAS), dan subjek lain menerusi audio boleh dilaksanakan. Suatu hal yang Shukri tidak sedari ialah, kini terdapat juga aplikasi media sosial yang berbentuk audio, yang juga agak terkenal dalam kalangan warga natif digital, iaitu “audio siar” (podcast) dalam internet dan apikasi Clubhouse (aplikasi yang membenarkan perbincangan secara audio secara talian). Aplikasi baharu ini boleh dijelajahi untuk memberi nyawa baharu pada ruangan siaran berbentuk audio.

Pegawai di Akademi Seni Budaya dan Warisan Kebangsaan (ASWARA), Che Kem pula memang menganggap drama radio ialah karya sastera.

“Saya dapati aspek bahasa buat skrip drama radio di RTM lebih tersusun. Kalau slot purbawara, kata bualnya sangat indah dan masih bersifat klasik,” katanya, yang juga kerap diundang berlakon dalam drama radio.

Drama di radio swasta tambah Che Kem, atau nama sebenarnya, Mohd Kamarulzaman Taib, lebih banyak menggunakan bahasa kolokial, dan cara atau gaya orang muda.

“Sekarang, hanya RTM yang masih menerbitkan drama radio secara berjadual. Radio swasta tidak berminat. Kalau ada pun, hanya untuk slot khas sahaja,” kata Che Kem, yang pernah memegang watak Tunku Abdul Rahman dalam filem 1957: Hati Malaya pada tahun 2007.

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).


Secangkir Kopi Jam Sepuluh: Pencetus Siaran “Langsung” Memahirkan Penulis

Untuk mendapatkan maklumat terkini, ikuti kami melalui Telegram

“Hasrat episod ini adalah untuk memberikan pendedahan awal dalam kesusasteraan dan penulisan kreatif. Tujuannya supaya elemen gaya bahasa boleh dimanfaatkan dalam penulisan. Penulis lebih bijak menggunakan kata-kata dan penceritaan serta berupaya menghidupkan suis emosi pembaca.”

Begitulah ungkapan Nisah Haron dalam mukadimah episod empat, musim ketiga siaran Secangkir Kopi Jam Sepuluh pada Sabtu 5 Jun 2021 yang berjudul “Special Effects” dalam Penceritaan. Rancangan bual bicara dalam tempoh satu jam ini dihoskan oleh Azian Mohamed Isa dan terkini sudah pun bersiaran sebanyak 14 buah episod. Program siaran ini menggunakan pelantar Facebook sepenuhnya, malah semakin mendapat perhatian dan berjaya mencipta komuniti peminatnya yang tersendiri.

“Sepanjang saya mengikuti Secangkir Kopi Jam Sepuluh, program ini tidak pernah mengecewakan. Sebagai penulis pemula, sudah lama saya mencari program tip penulisan yang sebegini bagus,” kata Noraini Hasdin, salah seorang penonton.

Secangkir Kopi Jam Sepuluh ialah rancangan yang berasaskan pendidikan. Rancangan ini menawarkan wacana ilmiah untuk mempertingkat kemahiran penulis. Dengan “slogan” (tagline) Terampil dan Bestari, siaran secara langsung (live) ini menampilkan Nisah Haron, penulis mapan dan aktivis sastera sebagai tetamu panel yang memerihalkan panduan dan maklumat berguna tentang ilmu penulisan.

Bermula dengan siaran ulung pada 31 Oktober 2020 dengan tajuk Perempuan dan Kain Layang, episod ini sahaja telah menarik jumlah penonton Facebook menghampiri 1000 tontonan secara langsung. Siapa sangka wacana tentang sastera arus perdana diminati sebegini? Episod pertama mengambil judul cerpen karya Nisah Haron yang telah memenangi Hadiah Sastera Perdana Malaysia 2017/2018. Dalam siri tersebut, isu pemberdayaan dan pemerkasaan wanita yang ditampilkan dibincangkan. Proses kreatif pengarang juga turut dikupas dan dihuraikan.

Paling menarik, episod selanjutnya yang disiarkan pada 14 November 2020 memperoleh capaian penonton secara langsung paling tinggi, iaitu sebanyak 1300 tontonan. Judul topik yang dibawakan dalam siri itu ialah Upskilling as a Writer. Hal ini jelas menunjukkan bahawa ilmu tentang pembangunan kemahiran sangat mendapat tempat dalam kalangan masyarakat, lebih-lebih lagi pada musim pandemik yang sangat membataskan pergerakan. Pada masa Perintah Kawalan Pergerakan berlangsung tahun lepas, banyak pilihan siaran secara dalam talian yang tersedia ada di pelantar media sosial.

Secangkir Kopi Jam Sepuluh sememangnya hadir dalam kemelut pandemik. Ketika masyarakat dicakar cemas dengan kuku pandemik yang belum nampak surutnya, rancangan ini tampil memaknakan hujung minggu penonton.

Jika ditanya bagaimanakah rancangan ini memastikan aroma kopinya kekal sedap dan membangkitkan selera? Jawapannya ada pada kandungan dan gandingan personaliti yang serasi. Setiap kali mahu ke udara, persediaan untuk latar, pencahayaan, audio dan tatarias sangat diambil kira dan akan ditambah baik dari semasa ke semasa. Hak penonton mestilah dihormati. Tempoh siarannya hanya satu jam. Tempoh yang paling ideal untuk menikmati hangatnya secangkir kopi.

Untuk menonton siaran terbaharu “Special Effects” dalam Penceritaan, boleh klik di sini. Bagi yang berminat, boleh terus ke halaman Secangkir Kopi Jam Sepuluh di Facebook untuk menonton episod-episod terdahulu.


Dari Penjuru Sofa Zaini Ujang: Citra Manusia dan Alam Sekitar

Kuala Lumpur – “Kumpulan puisi Dari Penjuru Sofa, ada kelainan yang dapat dirasakan daripada puisi biasa. Penulisnya mantan ahli akademik tersohor, pernah menjadi Naib Canselor termuda dalam sejarah universiti awam di Malaysia, dan menerima pelbagai anugerah berprestij. Penerbitan kumpulan puisi ini menunjukkan, pegawai tadbir juga berjiwa puitis dan kritis.”

Demikian ulasan yang diutarakan oleh Datuk Seri Mohd Zuki Ali, Ketua Setiausaha Negara (KSN) terhadap kelahiran kumpulan puisi nukilan Dato’ Seri Ir. Dr. Zaini Ujang, Ketua Setiausaha Kementerian Alam Sekitar dan Air Malaysia.

Meski bergelar “orang menteri”, namun masyarakat seharusnya akur bahawa Zaini Ujang telah membawa satu anjakan paradigma terhadap tanggapan masyarakat yang sering memandang puisi sebagai sesuatu yang melankolik. Sedangkan puisi pada hakikatnya perlu dipandang sebagai salah satu ekspresi kisah-kisah kehidupan yang perlu diketahui oleh rakyat.

Penglibatan beliau dalam dunia akademik yang telah menulis lebih daripada 300 artikel ilmiah tidak dapat mencapai kepuasan sanubarinya. Demikian hal ini kerana penulisan akademik bukan dapat dibaca oleh orang awam. Hal ini telah mengurangkan tempo gerak kerja beliau untuk membuat perubahan kefahaman terhadap pelestarian alam sekitar. Justeru, puisi dijadikan sebagai wahana untuk memenuhi hasrat tersebut.

Bual bicara tersebut berlangsung dari Studio Siaran Langsung Media Sosial DBP, pada 7 Jun jam 12.00 tengah hari yang lalu dalam rancangan Bicara Karyawan Dari Penjuru Sofa. Moderatornya, Ghani Abu melontarkan persoalan-persoalan yang berjaya mencungkil rahsia-rahsia sebalik penghasilan lebih 50 buah sajak baharu nukilan Zaini Ujang sejak 11 November 2020 hingga 1 Februari 2021. Buku setebal 326 halaman ini juga merangkumkan sajak terpilih Zaini Ujang yang terdahulu.

Dari Penjuru Sofa ialah hasil karya yang tercetus sewaktu musim Pandemik COVID-19. Bercerita tentang proses kreatif penulisan sajak tersebut, di penjuru sofa ialah tempat beliau berkarya secara bersendirian. Di situlah banyak sajak dihasilkan. Kurang lebih 10 jam masa telah digunakan untuk membaca dan menyiapkan tugasan, sambil minum kopi dan adakala tertidur di situ. Banyak rahsia tersimpan di penjuru sofa yang merakam detik-detik penghasilan puisi tersebut, maka turut diangkat sebagai judul buku.

Sajak pemula, iaitu “Ruang Kecil” ialah rakaman tempat dan saat-saat beliau bersama-sama dengan keluarga menjalankan aktiviti seperti bersolat, bermain dengan anak cucu dan berehat. Aktiviti ini diistilahkan sebagai “tersangkar”, iaitu terbatasnya pergerakan disebabkan oleh Perintah Kawalan Pergerakan (PKP).

Menariknya, buku puisi ini turut memuatkan persoalan kemajuan bangsa Melayu melalui sajak “Ragam Melayu Baharu”, “Melayu Malu” dan “Bangsa Melayu”. Zaini Ujang turut menyorot pengalaman beliau berkelana dan bersahabat dengan masyarakat di luar negara. Melalui pengamatan dan pergaulan, beliau mendapati definisi bangsa maju bukanlah diukur melalui kemewahan harta benda, sebaliknya bangsa maju ialah sesuatu yang ada dalam kehidupan sesebuah komuniti. Ia tidak dapat diukur secara individu.

“Saya mempunyai teman yang tinggal di Gothenburg, Sweden, sebuah perkampungan yang tidak mengamalkan kehidupan berteknologi. Di sana, tiada TV, tiada internet. Penduduknya berbasikal dan tinggal di rumah pangsa. Bahkan teman saya itu ialah seorang ahli akademik terkenal. Hal ini menunjukkan bahawa ukuran kemajuan bangsa bukan pada kereta yang mewah atau rumah yang besar. Sebaliknya daripada rasa kepunyaan atau belonging yang dimiliki oleh sesuatu komuniti,” ujar Zaini Ujang.

Tidak ketinggalan, peranannya sebagai Ketua Setiausaha Kementerian Alam Sekitar juga turut dimanfaatkan dengan menghasilkan sajak seperti “Resmi Air” dan “Wakaf Air”.

Kritikan sosial juga turut mengambil ruang dalam sajaknya yang menegur tentang ekosistem politik dan lembangan sungai. Citra bangsa Jepun juga turut diangkat kerana masyarakat Jepun jauh lebih maju, berdisiplin, menghargai alam sekitar, budaya dan bahasa, dan tidak berasa kerdil apabila berhadapan dengan orang besar. Persamaan tersebut perlu dihadirkan melalui puisi meskipun masyarakat Malaysia masih jauh untuk melangkah ke arah itu.

Sajak Zaini Ujang bukan sahaja ditulis dengan gaya penulisan yang unik, bahkan turun dipersembahkan dalam bentuk susun atur aksara yang unik seperti piramid serong, formula arus, hujan yang melimpah dan sebagainya.

Datuk Rahman Shaari dalam ruangan Permata Puisi Dewan Sastera Bil.06/2021 menyatakan, sebahagian puisi Zaini Ujang bercorak liris, bergaya intelektual (yang menyatakan falsafah atau memuatkan pemikiran tentang kehidupan) dan kekal memilih gaya mudah serta pesan demi pesan yang mendekati masyarakat.

Zaini Ujang menegaskan pada akhir bicara, pandangan dan kritikannya melalui puisi sebenarnya bertujuan untuk membetulkan fahaman pihak tertentu yang suka mengambil mudah tentang sesuatu perkara. Baginya, tidak mudah untuk mengubah dengan kuasa dan undang-undang, jadi janganlah mudah berjanji kerana adakala orang yang mencadangkan sesuatu itulah yang akan merosakkannya.

Siaran Bicara Karyawan tersebut boleh ditonton di sini.


Tiada Kompromi tentang Kualiti bagi Penerbitan Tiga Kumpulan Puisi Terbaharu Kata-Pilar

Untuk mendapatkan maklumat terkini, ikuti kami melalui Telegram

Puisi sebenarnya memiliki penggemar yang ramai namun cabaran terbesar ialah menukarkan peminat itu menjadi pembeli. Apatah lagi peminat puisi di Malaysia jika dilihat secara kasar sering terpecah oleh kelompok-kelompok kecil, sama ada oleh generasi, organisasi, lokaliti, mahupun medium yang digunakan.

Bagi Fahd Razy, penyair yang membangunkan penerbitan indie, Kata-Pilar, di Facebook dan Twitter misalnya, wujud penggemar puisi dalam kelompok sendiri. Katanya, keadaan terpisah-pisah ini mengakibatkan pasaran buku puisi sering terbatas dalam lingkungannya sendiri.

“Keadaan ini menjadi cabaran, justeru formula yang praktikal dan konsisten masih diperlukan untuk menjadikan puisi sebagai produk yang kompetitif dalam pasaran buku secara keseluruhan,” katanya.

Justeru, meskipun dalam keadaan ramai penerbit buku mengeluh mengenai kemerosotan jualan, Kata-Pilar baru-baru ini melancarkan tiga buah kumpulan puisi. Satu daripadanya ialah Bara Hujan oleh Rudi Mahmood, manakala dua lagi masing-masing tulisan penyair muda, Abdullah Hussaini (Daftar Mimpi) dan Hidayyah AT Mizi (Kata-kata yang Muncul di Cermin).

Rudi Mahmood bukan nama asing bagi khalayak sastera kebangsaan namun mempertaruhkan kumpulan puisi oleh penulis baharu seperti Hidayyah agak berisiko. Namun bagi Fahd Razy, hal yang paling utama sebelum sesebuah karya itu diterbitkan ialah kualiti karya itu sendiri. Seterusnya dari situ, potensi seseorang penulis untuk terus maju boleh dilihat sebelum mereka dinilai, maka perlulah diberi ruang penerbitan.

“Hidayyah sebenarnya mula menulis sebelum tahun 2010 lagi melalui laman portal sastera Kapasitor.net. Melalui halaman Facebook Tukang Puisi, kami mengesan gaya penulisan Hidayyah nampak kukuh dan tersendiri.

“Pemilihan imej dalam puisi Hidayyah selalu kelihatan lincah dan di luar jangka, tapi dalam masa yang sama segar dan kemas. Sesuatu yang baharu untuk penulisan puisi,” katanya.

Tambah Fahd Razy, manuskrip Hidayyah dan Abdullah Hussaini sebenarnya diambil daripada penyertaan Sayembara Puisi KataPilar 2.0. Sayembara itu juga kata Fahd Razy membantu untuk mengenal pasti manuskrip yang baik untuk diterbitkan.

Namun satu hal yang jelas bagi Fahd Razy, baharu atau lama bukan persoalan utama kerana Kata-Pilar sentiasa bersedia menerbitkan karya sesiapa sahaja tanpa berkompromi tentang soal kualiti.

“Jika diletak hierarki, pertama tentunya kekuatan karya. Tiada kompromi. Kedua, kekuatan penulis yang dinilai melalui konsistensi karya dan potensi yang ditunjukkan penulis di luar manuskrip. Ketiga, kebolehpasaran karya dan hal ini amat dipengaruhi oleh keadaan semasa dan khalayak Kata-Pilar. Keempat, nilai tambah yang lain, misalnya gaya penulisan yang baharu dan berbeza, seperti yang dibawakan oleh Jack Malik dan Aliff Awan, yang dapat mempelbagaikan rupa puisi di Malaysia,” katanya.

Bara Hujan, Kata-kata yang Muncul di Cermin dan Daftar Mimpi sudah ada di pasaran sejak 25 Mei 2021 dan boleh dibeli di sini. Promosi harga prapesan masih berjalan sehingga 18 Jun ini.


Ilmu tentang Kemanusiaan

Kolumins S.M. Zakir mengenal pasti “fakulti ilmu kemanusiaan” yang dimulakan pada Zaman Pencerahan di Eropah dan sisi hikmahnya bagi perkembangan ilmu sejagat, selain memunculkan suatu revolusi baharu dalam seni dan sastera Barat.

Zaman Pencerahan (Age of Enlightenment) di Eropah dikatakan muncul dengan gencar di antara tahun 1350 dengan 1650. Rentetan tiga peristiwa perang besar yang melibatkan negara-negara di Eropah, iaitu Perang Seratus Tahun dan Perang 30 Tahun yang membawa kepada Perjanjian Westphalia serta pertembungan Eropah dengan kuasa Islam, iaitu Perang Salib. Peperangan demi peperangan membawa Eropah kepada keadaan kucar-kacir. Keadaan ini diburukkan lagi oleh perlakuan pihak Gereja yang mengambil kesempatan menggunakan agama Kristian untuk kepentingan segelintir golongan pemuka agama Kristian kononnya. Hal ini ditambah pula dengan penindasan puak bangsawan. Penindasan ini akhirnya menimbulkan perasaan tidak puas hati dan ketidakpercayaan kepada institusi-institusi yang memegang “nasib” manusia Eropah ini. Perang Salib juga boleh dikatakan faktor penolak yang penting kepada munculnya Zaman Pencerahan, dalam konteks menyerap kemajuan umat Islam ketika itu.

Suasana ini mendorong kepada usaha untuk melahirkan fikiran-fikiran yang dapat membawa manusia Eropah keluar daripada kegelapan ini. Penelitian Jacob Burckhardt mendapati benih Zaman Pencerahan ini bercambah di Itali dengan munculnya Pencerahan Kaum Itali yang berlaku pada awal dan pertengahan abad ke-14. Pencerahan ini bermula dengan kemunculan tokoh-tokoh seperti Dante Alighieri, Francesco Petrarca, Poggio Bracciolini, Leonardo Bruni, Lorenzo Valla, Leon Battista Alberti, Marsilio Ficino, dan Niccolò Machiavelli. Walaupun era ini banyak menyaksikan perbalahan dan perbahasan tentang agama (Kristian khususnya), namun suasana pergolakan itu sebenarnya khusus pada perbalahan dengan pihak Gereja (oligarki agama) yang bersembunyi di sebalik agama.

Fikiran berkembang kepada persoalan mengorganisasikan kehidupan manusia melalui komuniti bebas yang adil dan saksama. Maka di sini lahir pemikiran tentang ilmu kemanusiaan. Objektif ilmu kemanusiaan melihat hubungan manusia dengan Tuhan dan hubungan manusia dengan manusia, khususnya komunikasi antara manusia. Kedua-dua objektif ini melengkapi antara satu sama lain. Tiga disiplin dalam pengajian ilmu kemanusiaan ini ialah hierarki kewujudan dan berkembangnya manusia sebagai makhluk alamiah melalui kapasitinya untuk berkomunikasi antara mereka dengan menzahirkan potensi untuk berhubung langsung dengan Tuhan tanpa perantaraan. Usaha Pencerahan pada awalnya bukanlah suatu bentuk falsafah atau sistem, tetapi lebih kepada program pembudayaan dan pendidikan yang memupuk dan membangunkan bakat dalam diri setiap manusia, seterusnya meneguhkan keyakinan atas kepercayaan yang dibentuk oleh ilmu yang rasional.

Ilmu kemanusiaan menyangkutkan soal memeriksa diri dan menilai diri, melalui pengajian atau pembelajaran terhadap produk atau hasil kejiwaan manusia, khususnya seni dan sastera. Lalu di sini, seni dan sastera merupakan subjek penting dalam ilmu kemanusiaan. Daripada perkembangan pengajian seni dan sastera inilah lahirnya pemikiran serta falsafah yakni sistem pemikiran yang lebih jitu dan teratur. Hal ini merupakan objektif utama atau prime object pada ilmu pengetahuan. Ilmu kemanusiaan yang dihidupkan oleh seni dan sastera dalam konteks pembudayaan dan pemupukan cara berfikir rasional, meluruskan jalan kehidupan tanpa bergantung pada kekuasaan manusia yang salah.

Kita mungkin terperangkap apabila melihat sisi gelap Pencerahan Eropah oleh pertentangannya dengan agama dan doktrin sekularnya. Namun, terdapat juga sisi cerah dalam Pencerahan Eropah membangunkan rasionalisasi ilmu kemanusiaan, khususnya melihat fungsi seni dan sastera dalam kehidupan manusia. Ilmu kemanusiaan yang menjadi asas penting kepada pencerahan Eropah merupakan antara sumbangan penting Pencerahan Kaum Itali sekitar abad ke-14 dan ke-15. Pada tempoh ini, puitika diangkat menjadi sarana penting menggantikan khutbah yang menyeleweng di gereja, yang selalu menanamkan dogma yang akhirnya menguntungkan pihak gereja dari segi pengaruh, kuasa dan material pada ketika itu – kebalikannya menindas rakyat jelata melalui kepercayaan membabi buta. Puitika bangun mengkritiknya, adakala dengan halus dan adakala dengan sangat sarkastik. Senario atau kes yang berlaku pada abad pertengahan di Eropah, tidaklah boleh dilihat sebagai permusuhan atau penolakan mutlak terhadap agama, sebaliknya hanya kes yang berlaku terhadap agama Kristian yang dipergunakan oleh segelintir kaum Gereja yang berpengaruh ketika itu.

Ilmu kemanusiaan berdiri di atas prinsip sejagat.

Namun begitu, persoalan yang ingin dilihat di sini ialah bagaimana munculnya ilmu kemanusiaan yang bertunjangkan seni dan sastera menjadi sarana Pencerahan. Pada hari ini, muncul Fakulti Ilmu Kemanusiaan yang mengandungi pengajian seni dan sastera di dalamnya. Penggunaan istilah “Pengajian Sosial” menggantikan “Ilmu Kemanusiaan” adakalanya semacam menghilangkan roh pencerahan yang memupuk budaya berfikir rasional dan filosofikal dalam gelombang revolusi ilmu, jika dilihat daripada sejarahnya yang panjang. Dalam pada itu, haruslah jelas bahawa seni dan sastera yang memupuk cara fikir itu tentulah seni dan sastera bermutu tinggi yang membawa pemikiran utuh sekali gus meletakkannya dalam kategori budaya tinggi. Para penulis yang merasakan diri mereka sasterawan tidak haruslah cepat berbangga jika tulisan atau karya mereka gagal membawa apa-apa sarana pemikiran – untuk meletakkan mereka sebagai penyumbang kepada “fakulti ilmu kemanusiaan” ini.

Mempelajari sastera sebagai ilmu tentang kemanusiaan membuka begitu banyak ruang berfikir. Sebagaimana maklum, sastera membiaskan butir-butir kehidupan yang paling rinci, malah paling kecil dalam pencarian maknanya yang besar. Sekali gus menjadi dokumen dan sarana kehidupan yang unik. Sejarah dikatakan sebagai berulang dengan sendirinya, tetapi berulang dalam persekitaran yang memuati sebab-akibatnya yang sama. Maka, kehidupan hari ini harus juga melihat sejarah masa lalu dalam memahami corak sesuatu peristiwa berlaku dan berlaku lagi. Sastera selalunya ditulis mewakili zamannya. Oleh itu, sastera itu merupakan sebahagian daripada dokumentasi sejarah yang membawakan jiwa di dalamnya; dalam kata lain “bahan” untuk memahami corak perubahan kehidupan atau sebab akibat sesuatu itu berlaku. Malah, banyak karya besar sastera mengubah cara fikir manusia melihat sistem kehidupan.

Semua hal ini memperlihatkan betapa pentingnya sastera dalam keberadaannya sebagai ilmu tentang kemanusiaan. Apabila melihat kepada pentingnya sastera sebagai ilmu kemanusiaan, membuatkan banyak negara maju memberikan perhatian besar pada seni dan sastera, termasuk dengan cara menginstitusikan seni dan sastera. Tidak terkecuali, negara maju banyak mencurahkan dana dan memelihara para sasterawan mereka. Namun, sebahagian negara membangun cuba meniru langkah ini, tetapi melakukan kesilapan apabila menghabiskan dana yang besar untuk membayar gaji atau emolumen pengurus dan pentadbir yang banyak dan ramai, tetapi meninggalkan penulis miskin papa kedana; sekali gus sastera menjadi daif.

Sastera sebagai ilmu tentang kemanusiaan pernah mencapai kejayaannya yang gemilang apabila menjadi benih kepada tumbuhnya pemikiran demi pemikiran, dan falsafah demi falsafah. Seterusnya melahirkan Zaman Pencerahan di Eropah yang muncul sebagai kuasa dunia yang tidak tercabar. Ada sesuatu yang menarik tentang asas ilmu kemanusiaan pada zaman awal Pencerahan Eropah, iaitu objektif keilmuannya yang melihat hubungan manusia dengan manusia dan hubungan manusia dengan Tuhan. Adakah asas keilmuan pencerahan ini diserap daripada prinsip pemikiran Islam tentang habluminannas dan habluminallah, hasil daripada pertembungan Barat dengan Islam dalam Perang Salib?

Kita tidak dapat menjawabnya, tetapi perkara yang paling nyata ialah ilmu kemanusiaan ini berdiri di atas prinsip sejagat.

S.M. Zakir atau nama penuhnya Syed Mohd Zakir bin Syed Othman dilahirkan pada 4 Februari 1969 di Kota Bharu, Kelantan. Beliau memulakan kerjaya dalam industri media sebelum menjadi penulis sepenuh masa pada tahun 2000. Sepanjang berkarya, S.M. Zakir telah menerima banyak hadiah dan anugerah sastera, seperti Hadiah Sastera Malaysia 1994/1995 bagi kumpulan cerpen Merengkuh Langit (DBP, 1995) dan Anugerah Sastera Negeri Kelantan bagi kumpulan cerpen Sekuntum Kembang di Sayap Jibrail (Pustaka Nusa, 2001), selain Hadiah Sastera Perdana Malaysia, Hadiah Sastera Kumpulan Utusan, Hadiah Sastera Utusan-ExxonMobil, Hadiah Sastera DBP-Maybank, Hadiah Sastera 100 tahun Kuala Lumpur DBP-DBPKL, Hadiah Formula Malaysia, dan Anugerah GAFIM (kritikan filem). Beliau juga telah dinobatkan sebagai penerima Anugerah Sasterawan Muda Mastera 2010 dan penerima SEA Write Awards (Malaysia) 2011.


Manuskrip Alaf Baharu, Modenifikasi Era Digital

Untuk mendapatkan maklumat terkini, ikuti kami melalui Telegram

Kuala Lumpur – Manuskrip Alam Melayu ialah naskhah tulisan tangan yang menghimpunkan ilmu pengetahuan orang-orang lama. Manuskrip ini ditulis dalam bahasa Melayu menggunakan tulisan Jawi. Dianggarkan penemuan manuskrip Alam Melayu sekitar abad ke-14 hingga abad ke-19 Masihi dan pendapat lain menyatakan penemuannya pada abad ke-16 hingga abad ke-20 Masihi.

Kali ini, Dewan Bahasa dan Pustaka (DBP) menampilkan Profesor Madya Dr. Salmah Jan Noor Muhammad sebagai panel jemputan dalam rancangan Yang Lama Dijunjung “Manuskrip Alaf Baharu”, pada 9 Jun 2021 melalui Studio Media Sosial DBP.

Keunikan penghasilan manuskrip Melayu bukan sahaja daripada kertas bahkan terdapat juga daripada daun lontar, kulit binatang dan buluh. Hal ini membuktikan bahawa kecintaan dan kegigihan masyarakat Melayu terdahulu mendokumentasikan ilmu dan pemikiran bangsa Melayu. Sayangnya, Malaysia masih ketinggalan dalam pengkajian manuskrip Alam Melayu jika hendak dibandingkan dengan negara-negara Eropah, seperti Belanda, United Kingdom dan Rusia.

Manuskrip Alam Melayu bertebaran di serata dunia dan masih dipelihara dengan begitu baik. Kedapatan sebanyak 20 ribu buah manuskrip yang berada di luar negara menuntut untuk dikaji. Penjajahan merupakan faktor utama manuskrip Melayu dibawa keluar dari Malaysia. Pun demikian, ada juga usaha daripada orang-orang Barat pada zaman dahulu yang sangat mencintai manuskrip Melayu, sehingga bergolok-gadai mengupah orang tempatan untuk menyalin semula manuskrip-manuskrip tersebut, lalu dibawa pulang ke negara mereka. Manuskrip-manuskrip Melayu juga sering dijadikan sebagai hadiah pada ketika itu. Lantaran itu, tidak hairanlah manuskrip tersebut berada di negara-negara luar.

Dr. Salmah menjelaskan, risiko-risiko kerosakan ialah cabaran utama yang perlu dihadapi oleh pencinta manuskrip sekiranya usaha-usaha menanganinya tidak dilakukan. Hal ini demikian kerana, manuskrip yang dihasilkan daripada daun lontar dan buluh misalnya, tidak tahan pada serangan serangga dan cuaca. Kenyataan yang dikemukakan ini berdasarkan pengalaman beliau sendiri yang berkunjung ke Perpustakaan Universiti Leiden, Belanda semasa membuat penyelidikan.

Dr. Salmah menjawab persoalan yang dikemukakan oleh Rafiq Rahman selaku moderator program bahawa cabaran paling utama bagi pengkajian manuskrip-manuskrip Melayu ialah kelemahan menguasai tulisan Jawi. Jenis tulisan dan gaya bahasanya menuntut seseorang pengkaji mengetahui ilmu transliterasi, iaitu suatu ilmu dalam bidang filologi untuk melakukan sesuatu kajian. Kos yang tinggi juga merupakan salah satu cabaran yang sering melunturkan semangat masyarakat ataupun penyelidik, khususnya untuk mendalami manuskrip-manuskrip Alam Melayu.

Namun demikian, semangat perlu ditekalkan agar manuskrip-manuskrip Melayu tidak dipandang sepi. Tambahan pula, dalam dunia moden kini, telah giat dijalankan usaha-usaha mendigitalkan manuskrip Alam Melayu. Perpustakaan British misalnya, telahpun mendigitalkan hampir kesemua manuskrip Melayu dalam koleksi simpanan mereka. Disamping itu, Perpustakaan Universiti Leiden dan School of Oriental and African Studies, London juga turut menjalankan usaha ini. Meskipun kos pendigitalan menelan belanja sebanyak 1 Euro per halaman, namun usaha ini amat berbaloi untuk meneruskan pengkajian dan memastikan manuskrip-manuskrip dapat dipulihara.

Perkembangan manuskrip alaf baharu turut merentas sosial media apabila Ybhg. Datuk Dr. Annabel Teh Gallop, Ahli Lembaga Penasihat Antarabangsa Manuskrip Alam Melayu memperkenalkan manuskrip-manuskrip Alam Melayu di Facebook dan Twitter. Dr. Annabel turut membawa pendekatan animasi dan videografik dalam laman Twitter bagi menarik minat anak-anak muda untuk mendekati dunia manuskrip Alam Melayu. Di Malaysia juga, usaha ini telah dilakukan oleh beberapa buah universiti, Yayasan Warisan Johor misalnya, menerusi Koleksi Artifak di Youtube.

Apabila melihat pada cabaran pendigitalan manuskrip alaf baharu, perlu ada kolaborasi daripada pelbagai pihak, khususnya kerajaan untuk menyokong dan menampung kos yang tinggi ini. Pihak swasta dan individu yang berkemampuan juga turut digalakkan mengambil tempat untuk menyemarakkan dunia pendigitalan manuskrip. Lantaran itu, generasi kini dapat meneruskan legasi kecintaan terhadap manuskrip kerana pendigitalan manuskrip lebih mudah diakses di mana-mana sahaja secara dalam talian.

Siaran Yang Lama Dijunjung tersebut boleh ditonton di sini.


Puisi Penaik Semangat dan Tarikan Pelancongan

Kuala Lumpur – Majlis Perisytiharan Hari Puisi Malaysia telah bersiaran melalui Studio Siaran Langsung Media Sosial Dewan Bahasa dan Pustaka (DBP) pada 13 Jun 2021 (Ahad), pukul 3.00 petang.

Majlis dimulakan dengan ucapan alu-aluan daripada YBhg. Tan Sri Dato’ Sri Hamad Kama Piah Che Othman. Beliau menyatakan, “Sebagai Penaung Persatuan Pemuisi Nasional Malaysia, saya menyambut baik usul mengadakan satu hari khusus bagi mengangkat serta memartabatkan puisi dalam kalangan masyarakat di negara ini.”

Dalam ucapan tersebut juga, beliau menyifatkan puisi sebagai medium ucapan rasa, idea dan pemikiran yang perlu diberi kedudukan sewajarnya agar dikenang oleh generasi baharu dari semasa ke semasa.

Ketua Pengarah DBP, Datuk Haji Abang Sallehuddin Abg. Shokeran dalam ucapannya menyatakan bahawa UNESCO telah menetapkan 21 Mac sebagai Hari Puisi Sedunia. Beliau berucap, “Akhirnya bagi pihak DBP, kami memberi jaminan bahawa DBP akan sentiasa menyokong apa juga program, apa juga usaha yang dilakukan oleh badan-badan bukan kerajaan yang bertujuan untuk mengangkat dan juga menyemarakkan kegiatan-kegiatan kebangsaan ataupun kegiatan-kegiatan persuratan di negara kita.”

Majlis diteruskan lagi dengan ucapan perasmian daripada YBhg. Dato’ Noor Zari Hamat, Ketua Setiausaha di Kementerian Pelancongan, Seni dan Budaya Malaysia sebagai wakil rasmi YB. Dato’ Sri Hajah Nancy Shukri, Menteri Pelancongan, Seni dan Budaya Malaysia. Beliau membacakan teks ucapan menteri.

“Dalam pandangan saya, puisi itu adalah ekspresi kepada pemikiran yang jelas terhadap sesuatu isu yang disusun dalam bahasa yang indah. Betullah kata Za’aba, puisi atau karangan berangkap sebagai khas dipakai untuk melafazkan pemikiran yang cantik dan bahasa yang indah.

“Puisi juga dianggap sebagai pengubat jiwa dan emosi. Puisi pernah digunakan sebagai penaik semangat perjuangan sesuatu bangsa,” ujar beliau. Dato’ Dr. Noor Zari juga berpendapat, acara puisi boleh dijadikan acara tarikan pelancongan, seperti yang dilakukan oleh kebanyakan negara luar. Akhir kata, beliau mengisytiharkan 13 Jun sebagai Hari Puisi Malaysia yang akan disambut pada setiap tahun.

Majlis diserikan dengan acara membaca puisi oleh para Sasterawan Negara (SN), termasuk Profesor Emeritus Dr. Muhammad Haji Salleh (“Aku Penyair“), Datuk Dr. Anwar Ridhwan (“Paus“), Datuk Dr. Zurinah Hassan (“Ketika Alam Menangis“), dan Datuk Dr. Siti Zainon Ismail (“Malam Sunyi Kota Raya“).

Majlis Perisytiharan Hari Puisi Malaysia yang berlangsung secara talian ini boleh ditonton di sini.


Semarak Penyair Seluruh Negara

Untuk mendapatkan maklumat terkini, ikuti kami melalui Telegram

Kuala Lumpur – Program Semarak Puisi Malaysia telah bersiar secara langsung melalui FB langsung Dewan Bahasa dan Pustaka (DBP) pada 13 Jun 2021, pukul 9.00 malam bersempena dengan Perisytiharan Hari Puisi Malaysia.

Hari Puisi Malaysia diadakan sebagai pengiktirafan kepada pemuisi Malaysia. Acara dimulai dengan kata alu-aluan oleh Dr. Radzuan Ibrahim, Presiden Pemuisi Malaysia. Dr. Radzuan mengucapkan terima kasih kepada DBP kerana berusaha menjadikan hari puisi sebagai suatu kenyataan. Katanya lagi, puisi yang baik dan bererti mempunyai diksi-diksi indah, boleh memberikan pendidikan, mengangkat maruah dan jati diri, dan memberikan manfaat ke arah membijaksanakan pembaca. “Puisi dapat mengeratkan perpaduan bangsa dan memartabatkan bahasa,” katanya, yang setelah itu  mendeklamasikan sebuah puisi berjudul “Rumah Cinta”.

Pada segmen pertama, terdapat lima puisi yang dideklamasikan. Puisinya ialah “Terbanglah Rajawaliku” (Man Kayan), “Cerita Mutiara di dalam Tiram” (Dato’ Jasni Matlani), “Mendukung Perjuangan Bersama” (Datin Seri Haryani Harun), “Landasan” (Zaleena E-na), dan “Titah DiRaja II” (Dr. Abang Patdeli Abang Muhi).

Pada Segmen kedua, puisi yang dideklamasikan ialah “Ibrah Gelombang Baharu Virus Corona” (Prof. Datuk Seri Dr. Awang Sariyan), “Rungkumani di Lenggok Sastera” (Dr. Mohamad Hanafi Hashim), “COVID-19, Misteri dalam Realiti” (Dr. Raja Rajeswari Seetha Raman), “Pahlawan Kuda Kepang dan Maharaja” (Mohd Shareezad Satad), “Surat Tanggang kepada Ibunya” (Mohama Letfee Ahmad), dan “Malam” (Sani Sudin).

Segmen ketiga menampilkan puisi “Sanjung Pujiku” (Datuk Dr. Hashim Yaakob), “Kehilangan” (Aminuddin Md. Ali Hanafiah), “Hidup Bersama” (Mohamad Daud Ahmad), “Gangga Menangis” (Maslinah Yusof), dan “Asbab” (Siso).

Dalam segmen keempat pula, puisi yang dideklamasikan ialah “Pesan Abu Bakar” (Dato’ Rahman Shaari), “Utopia Dunia Tanpa Perang” (Puzi Hadi), “Pidato Seorang Lelaki Jalanan” (Azmi Ismail), “Buat Penyairku” (Zailani Ali), dan “Perjalanan” (Adiwangsa Sukma).

Segmen kelima dan terakhir menampilkan puisi “Cerita Sebuah Tari” (Dr. Lim Swee Tin), “Ingin Jadi Sasterawan” (Nurul Syahidah Hassan), “Wadah Puitis Sejagat” (Harlym Yeo), “Pesan” (Manzelan Perindu Seni), “Pengait Tua” (Yuzailan Yunos), dan lagu puisi Tuai Padi antara Masak (Roslan Madon dan Zafirah Bahiyah Hasan).

Acara Semarak Puisi yang berlangsung secara talian ini boleh ditonton di sini.


Menjadi Penulis Harus Berani

Kuala Lumpur – Menjadi penulis tidak bermaksud seseorang itu hanya berkhayal dan merakamkan perasaan dan emosinya, sebaliknya mestilah berani untuk menentang hal yang berlawanan dengan kepentingan nasional. Kerja menulis seharusnya menjadi perjuangan seperti yang dibuat oleh penulis Malaysia ketika menentang pelaksanaan Pengajaran dan Pembelajaran Sains dan Matematik dalam bahasa Inggeris (PPSMI) sehingga polisi itu akhirnya dibubarkan.

Sasterawan Negara Dato’ Baharuddin Zainal atau Baha Zain sewaktu menjadi tetamu dalam acara program Kalam Karyawan “Dari Kertas Catatan Tengah Malam” pada 14 Jun 2021, anjuran Perpustakaan Negara Malaysia (PNM), berkata tidak guna menjadi penulis jika hal sebegitu tidak diperjuangkan.

“Penulis seharusnya mempunyai keberanian menyebut, termasuklah kepada pemerintah jika berkaitan hal-hal yang melanggar kepentingan nasional. Saya berterima kasih kepada rakan penulis, misalnya dalam perjuangan PPSMI, mereka mempunyai keberanian itu,” katanya.

Baha Zain berkata, sastera Malaysia mempunyai sejarah yang panjang dan ia berkembang dengan baik dan hari ini mempunyai ramai penulis pelapis.

Katanya, berbanding zaman ketika beliau mula menulis, hari ini kebanyakan penulis berada dalam zaman mewah dan mudah.

“Ketika saya mula menulis pada tahun 60-an, zaman itu serba kekurangan. Namun pendidikan memberikan saya peluang melihat persekitaran dengan lebih peka. Saya menulis untuk merakamkan hal-hal yang membebankan emosi dan pemikiran. Puisi saya adalah rakaman persekitaran,” katanya.

Tegas Baha Zain, maka itulah kebanyakan puisinya puisi protes menentang pemerintah. Namun terdapat juga puisi yang ditulis terhasil daripada kasih sayang dan pemerhatiannya kepada isteri, ibu dan bapanya.

“Banyak puisi protes saya itu mengungkapkan hal bahasa. Saya kira ini penting kerana sastera adalah ungkapan kebudayaan. Budaya itu dilihat melalui bahasa yang di dalamnya adalah cerminan nilai dan budi,” katanya.

Katanya, puisi tentang isterinya pula terlahir daripada rasa terima kasih atas pengorbanan wanita itu sepanjang perkahwinan mereka. “Isteri saya sangat memahami dan bertoleransi. Jika ada penulis yang boleh berkarya dalam kebisingan, saya tidak. Saya sensitif pada kebisingan dan kerana pemahaman isteri sangat saya hargai. Beliau akan menjauhkan anak-anak ketika saya menulis. Beliau setia di sisi walaupun banyak masa saya ketika muda dihabiskan di luar menyertai bengkel dan kursus,” katanya.

Selain itu katanya, beliau juga terinspirasi dengan pengorbanan kedua-dua ibu bapanya yang membolehkannya mendapat pendidikan dan pekerjaan yang baik. Tambahnya, kehidupannya mewah dengan kasih sayang isteri dan kawan-kawan, apatah lagi budi baik mereka yang sudi menterjemahkan karyanya ke dalam bahasa Inggeris.

“Rakan saya, Sasterawan Negara Prof. Emeritus Muhammad Haji Salleh antara yang kerap menterjemahkan karya saya dalam bahasa Inggeris. Daripada terjemahan bahasa Inggeris itulah kemudiannya diterjemahkan ke dalam bahasa-bahasa lain. Jika hari ini saya dilihat berjaya, sebahagian besar kejayaan saya itu ialah hasil pengorbanan ibu bapa, isteri dan sokongan kawan-kawan,” katanya.

Acara Kalam Karyawan yang berlangsung selama dua jam lebih secara talian ini boleh ditonton di sini.


Penterjemah Perlu Mempunyai Kemahiran Bahasa yang Tinggi

Untuk mendapatkan maklumat terkini, ikuti kami melalui Telegram

Kuala Lumpur – Pelbagai bahasa dan budaya menjadi antara sempadan besar untuk manusia saling berkomunikasi antara satu sama lain. Walau bagaimanapun, halangan ini dapat diatasi dengan khidmat terjemahan yang semakin berkembang pada masa ini. Sehubungan dengan itu, bersempena dengan Hari Terjemahan Antarabangsa (30 September 2022), Institut Terjemahan Bahasa Melayu (ITBM) telah menganjurkan sesi Wawancara Layar Putih ITBM yang bertajuk “Terjemahan Menghubungkan Dunia Tanpa Sempadan”.

Sesi yang berlangsung selama satu jam setengah ini telah mengundang dua orang panel, iaitu Ketua Unit Asing dan Terjemahan, Pusat Kajian Bahasa dan Linguistik, Universiti Kebangsaan Malaysia (UKM), Prof. Madya Dr. Mohamed Zain Sulaiman dan Pensyarah Kanan, Pengajian Bahasa, Universiti Teknologi MARA (UiTM), Dr. Norhazlina Husin bersama-sama pemudah cara, iaitu Ketua Jabatan Terjemahan dan Latihan ITBM, Siti Rafiah Sulaiman. Sesi wawancara ini juga boleh ditonton secara dalam talian menerusi Facebook, Youtube dan Twitter ITBM. Rakaman sesi perkongsian ini boleh ditonton melalui https://www.facebook.com/rakanITBM/videos/1459753887851043..

Sebagai panel pertama, Prof. Madya Dr. Mohamed Zain Sulaiman mengungkapkan konsep sempadan yang sangat berkait rapat dengan penterjemahan kerana masyarakat yang berlainan bahasa dan budaya boleh dihubungkan komunikasinya melalui terjemahan. Penterjemahan ini akhirnya mampu mewujudkan satu dunia tanpa sempadan.

Teori dan praktikal yang dipelajari oleh mahasiswa dalam bidang terjemahan adalah berbeza daripada dunia sebenar alam pekerjaan dalam bidang ini. Namun begitu, kedua-duanya berkait rapat kerana alam akademik membina ilmu kemahiran berkaitan dengan bidang terjemahan. Para pelajar perlu memperkembang ilmu terjemahan dari semasa ke semasa apabila memasuki alam pekerjaan sebagai penterjemah. Antara langkah awal yang dilaksanakan oleh institusi pengajian tinggi (IPT) termasuklah menghantar pelajar tahun akhir dalam bidang ini menjalani latihan industri bagi mengetahui sedikit banyak alam pekerjaan sebenar industri terjemahan.

Menurut beliau, semasa pandemik dan pascapandemik, terdapat permintaan yang sangat tinggi terhadap industri terjemahan bukan tradisional seperti terjemahan audio, video dan bahasa isyarat. Dengan bantuan teknologi terkini, aktiviti penterjemahan yang dahulunya mengambil masa selama dua hingga tiga hari dapat dikurangkan kepada dua jam hingga tiga jam sahaja.

Namun begitu, situasi ini juga membimbangkan kerana penterjemah perlu melakukan banyak penyelidikan sebelum menterjemahkan sesuatu bahan kerana penterjemah bukanlah mahir dalam semua bidang. Tekonologi seperti google translate hanya sebagai alat bantuan dan bukan mengambil alih tugas seseorang penterjemah secara 100 peratus kerana faktor budaya dalam sesuatu penterjemahan juga perlu diambil kira.

Beliau turut menyatakan bahawa teknologi pada masa ini walaupun memudahkan para penterjemah namun ada pihak yang mengambil kesempatan walaupun sebenarnya tidak berkelayakan. Antara cara yang boleh diambil bagi menangani masalah ini termasuklah dengan memprofesionalkan amalan terjemahan dan kejurubahasaan di negara ini.

Dr. Norhazlina Husin selaku panel kedua pula mengulas tentang terjemahan tepat. Untuk menghasilkan sesuatu terjemahan yang tepat, penterjemah perlu mempunyai ilmu terjemahan dan tidak sekadar menguasai dua bahasa yang hendak diterjemahkan itu semata-mata. Penterjemah perlu memahami sesuatu bidang yang hendak diterjemahkannya agar hasil terjemahan itu sama seperti acuan dalam bahasa asalnya.

Para mahasiswa dalam bidang terjemahan perlu banyak menimba ilmu tentang ilmu terjemahan dan sentiasa berani mencuba. Hal ini kerana terjemahan bukan hanya melibatkan aspek linguistik semata-mata bahkan perlu memahami pandangan dan budaya sesuatu masyarakat. Para penterjemah tidak boleh hanya bergantung kepada satu sumber semata-mata ketika menterjemah. Pihak IPT boleh mewujudkan suasana industri melalui pembelajaran kolaboratif.

Beliau juga berkata, terdapat pelbagai cabaran dalam industri terjemahan. Antaranya termasuklah teknologi itu sendiri. Walaupun teknologi memudahkan penterjemah tetapi ada segelintir yang mengambil mudah dengan menggunakan teknologi tersebut semata-mata tanpa menghalusinya sehingga hasil terjemahan tidak tepat.

Selain itu, persaingan antara penterjemah merupakan antara cabaran dalam industri ini. Terdapat individu yang inginkan wang segera dan mengambil kesempatan dengan menghasilkan terjemahan yang banyak tanpa mengambil kira kualiti terjemahan. Dunia tanpa sempadan kini juga membolehkan individu mempelajari pelbagai bahasa asing dan dapat menguasai bahasa tersebut dalam masa yang singkat. Jadi, mereka rasa sudah layak menjadi penterjemah tanpa mendalami ilmu terjemahan terlebih dahulu sehingga hasil terjemahan kurang tepat. Apabila terlalu banyak orang yang menawarkan khidmat terjemahan sehingga sanggup menawarkan perkhidmatan dengan harga yang rendah menyebabkan nilai harga terjemahan semakin menurun. Situasi sebeginilah yang memberikan cabaran besar kepada industri terjemahan di negara ini.

Tambah beliau, kini khidmat jurubahasa isyarat semakin banyak digunakan. Malaysia perlu mencontohi negara Barat yang tidak membelakangkan golongan kurang upaya kerana mereka juga sebahagian daripada masyarakat Malaysia. Golongan ini sewajarnya juga diraikan dengan menempatkan lebih banyak jurubahasa isyarat di setiap tempat seperti di hospital dan sebagainya. Beliau juga berpandangan agar satu senarai jurubahasa isyarat di negara ini disediakan agar masyarakat lebih mudah untuk mendapatkan khidmat mereka.


Bicara Ilmu: Memasyarakatkan Perbincangan Ilmiah

Wacana ilmiah oleh ahli akademik lumrahnya hanya terbatas di dalam dewan kuliah atau seminar akademik yang ditujukan untuk mahasiswa dan kelompok tertentu. Hal ini demikian kerana sifat wacana itu yang terlalu khusus dan sangat teknikal. Namun begitu, dalam hal yang lebih umum dan asas, perbahasan wacana boleh sahaja dimanfaatkan oleh khalayak. Lebih-lebih lagi jika perbincangan sebegitu dibawa oleh pakar bidang yang bergiat aktif mempromosi kandungan penyelidikan menerusi medium arus perdana.

Di sinilah peranan Bicara Ilmu, sebuah program bual bicara yang menyediakan ruang untuk ahli akademik berkongsi nyala rasa dan akal fikir dalam suasana yang santai dan segar kepada khalayak umum tanpa “merendahkan” nilai dan sifat akademik kandungan yang dibincangkan. Program yang dihoskan oleh Azian Mohamed Isa ini memulakan siaran ulungnya pada Khamis, 27 Mei 2021 dengan menampilkan Dr. Ummi Hani Abu Hassan, pensyarah kanan Jabatan Kesusasteraan Melayu, Akademi Pengajian Melayu, Universiti Malaya.

Dengan judul “‘Para Pencari Rumah’: Dari Benang Ilham Menjadi Selendang Karya”, episod ini menyelongkar proses penciptaan cerpen “Para Pencari Rumah”, salah satu cerpen karya Dr. Ummi yang terbit dalam antologi cerpen Seratus Rumah Yang Sunyi (2021) terbitan Dewan Bahasa dan Pustaka (DBP). Cerpen ini bukan sahaja kuat aroma kimchinya malah membawa tema yang unik, sangat terpencil, jauh dan sunyi daripada hingar bingar K-pop dan K-wayang gambar.

Menurut Ummi Hani, cerpen “Para Pencari Rumah” agak istimewa. Dalam cerpennya ini terdapat unsur interteks setelah beliau membaca cerpen terjemahan Korea-Indonesia karya Kim Ae-ran yang berjudul “Ke Toserba”. Katanya lagi, perkara yang mendorong beliau untuk menukang cerpen ini bukanlah disebabkan oleh tema, idea atau penceritaan tetapi lebih untuk mengasah dan mengembangkan teknik penulisan pengarang Korea yang pada anggapannya sangat terkehadapan berbanding dengan teknik penulisan cerpen di Malaysia.

Dalam episod selanjutnya, Bicara Ilmu berpeluang menjemput Dr. Rosmawati Mohamad Rasit, pensyarah kanan Pusat Kajian Dakwah dan Kepimpinan, Fakulti Pengajian Islam, Universiti Kebangsaan Malaysia (UKM) sebagai tetamu panel. Disiarkan secara langsung pada Khamis, 10 Jun 2021, episod kedua membawa tajuk, “Penulisan Skrip Karya Kreatif Patuh Syariah”.

Perjuangan Dr. Rosmawati dalam bidang penulisan skrip patuh syariah bukanlah baharu. Hampir 10 tahun beliau berjuang memperkenal dan mengembangkan konsep patuh syariah dalam filem dan drama. Terbaharu, modul penulisan skrip patuh syariah hasil penyelidikan beliau telah pun dibeli oleh KUISCELL Sdn. Bhd., sebuah anak syarikat milikan penuh Kolej Universiti Islam Antarabangsa Selangor (KUIS). Malah, hasil kerjasama antara UKM dengan KUISCELL Sdn. Bhd. berjaya memperoleh dana tajaan FINAS (Perbadanan Kemajuan Filem Nasional Malaysia) bagi menganjurkan bengkel “Creativity Never Stops 4.0”.

“Kita sudah penat melihat drama agama yang mengangkat watak orang baik dengan pemakaian baju jubah, memegang tasbih. Orang jahat pula dipertonton dengan perbuatan maksiat yang melampau. Koyakkan lapisan-lapisan ini yang sangat tipikal, skema dan membosankan. Skrip patuh syariah memandang agama dengan dimensi yang luas, ada nilai universal, kemanusiaan dan budaya tempatan. Ada citra Islam yang bersandarkan akidah, akhlak dan syariah,” ujar Dr. Rosmawati.

Program Bicara Ilmu bergerak menerusi platform Bicarawara yang diasaskan oleh Hafiz Latiff. Menurut Hafiz, Bicarawara hadir sebagai wahana yang berusaha memberikan kandungan yang berkaitan dengan perbukuan, seni, filem, kewangan, isu semasa, dan budaya. Selain Bicara Ilmu, terdapat empat buah program bual bicara yang diketengahkan, termasuk SembangPis, Secawan Wayang, FaThink dan Otak Duit. Bicarawara membuka ruang kerjasama kepada sesiapa sahaja yang mahu turut serta membangunkan kandungan yang bermanfaat kepada khalayak masyarakat seluruhnya.

Saksikan episod 1 Bicara Ilmu, “‘Para Pencari Rumah’: Dari Benang Ilham Menjadi Selendang Karya”, di sini. Untuk episod 2, “Penulisan Skrip Karya Kreatif Patuh Syariah” boleh tonton di sini. Atau, boleh terus ke halaman Bicarawara untuk mendapatkan perkembangan terkini.


Raja Haji Yahya: Tokoh Kesusasteraan Melayu Abad Ke-20

Untuk mendapatkan maklumat terkini, ikuti kami melalui Telegram

Kuala Lumpur – Tokoh ini tidak terbilang dalam sejarah kesusasteraan Melayu. Tidak seperti Hamzah Fansuri yang mendapat jolokan Penyair Agung dan Tokoh Sufi Alam Melayu. Malah, ramai yang tidak mengetahui peranannya sebagai penulis, pengarang, penggubah dan penyalin cerita lisan atau karya Melayu di Perak. Kehebatan tokoh ini dibicarakan dalam Diskusi Buku Dunia, “Ibarat Nyiur Gading: Raja Haji Yahya dalam Sejarah Kesusasteraan Melayu Abad ke-20” pada 14 Jun 2021 di Studio Siaran Langsung Media Sosial Dewan Bahasa dan Pustaka (DBP).

Panel jemputannya, YBhg. Dr. Hasrina Baharum, Pensyarah Kanan Jabatan Bahasa dan Kesusasteraan Melayu, Universiti Pendidikan Sultan Idris (UPSI), menyifatkan Raja Haji Yahya ialah seorang tokoh kesusasteraan yang hebat. Maka, tidak hairanlah istilah “nyiur gading” dijadikan perumpamaan yang mengangkat judul buku karangan Profesor Dr. Jelani Harun, pensyarah Pusat Pengajian Ilmu Kemanusiaan, Universiti Sains Malaysia (USM) ini.

Pada perkiraan Dr. Hasrina, nyiur gading ialah sebuah perlambangan yang menyiratkan rahsia latar belakang dan salasilah Raja Haji Yahya yang berasal daripada kerabat diraja Perak dan keturunan Syed Hadramaut. Seperti yang diketahui umum, nyiur gading ialah pohon hiasan yang ditanam di laman istana. Ia melambangkan pohon kelapa yang baik dan berguna untuk masyarakat dan lingkungan bangsanya. Maka, bertepatanlah pemilihan istilah itu sebagai simbolik pada kehebatan tokoh yang dikaji tersebut.

Manakala panel kedua, YBhg. Dr. Noridah Kamari, seorang penerbit dan pemilik bersama syarikat penerbitan Unggun Kreatif, Singapura, berpandangan bahawa Raja Haji Yahya ialah ikon penulis masa silam yang sangat berjasa sewaktu peralihan penulisan sastera tradisional kepada sastera moden. Raja Haji Yahya diumpamakan seperti sepohon pokok kelapa “nyiur gading” dari istana yang turun ke gelanggang masyarakat umum dan menyumbang kepada kesusasteraan Melayu pada awal abad ke-20 (1900-an).

Menurut Dr. Noridah, biodata Raja Haji Yahya sangat menarik untuk dikaji dengan lebih mendalam kerana peranannya merakam dan menyusun kembali karya-karya lisan yang disalinnya daripada Pawang Ana, iaitu tokoh penglipur lara Perak, amat terserlah. Salinan cerita-cerita lisan seperti syair, gurindam, cerita kanak-kanak dan juga rakaman penulisan salasilah dan nasab kesultanan dan bangsawan negeri Perak amat berfungsi sebagai sebuah kesinambungan rantaian penceritaan yang menghubungkan cerita-cerita orang lama dengan generasi hari ini.

Lebih menarik perhatian, kisah hidup Raja Haji Yahya amat misteri kerana kehidupan akhirnya tidak diketahui dengan jelas. Hal ini kerana, pusaranya tidak dijumpai. Oleh itu, tidak diketahui bagaimana beliau meninggal dunia. Foto peribadinya sukar ditemui kecuali pada buku yang diterbitkan oleh Sir Richard Olof Winstedt (R.O. Winstedt). Raja Haji Yahya, meskipun daripada lingkungan “orang-orang istana”, peranannya sebagai penghulu amat besar. Di sinilah beliau berperanan sebagai penutur cerita-cerita lisan dan mempunyai hubungan rapat dengan rakyat dan juga berperanan sebagai perantara antara rakyat dengan raja.

Melalui kajian yang dijalankan oleh Prof. Jelani dalam buku setebal 145 halaman itu, R.O. Winstedt banyak menulis kenangan beliau bersama-sama Raja Haji Yahya serta pengalamannya bekerjasama dengan Raja Haji Yahya dalam penulisan kajian sastera Melayu lama. Sir R.O Winstedt pada ketika itu berkhidmat sebagai Pegawai Tadbir British di Semenanjung Tanah Melayu dan Negeri-negeri Melayu Bersekutu. Beliau fasih berbahasa Melayu dan menulis Jawi, serta mendapat bimbingan daripada pegawai kanan dan residen British. Pada tahun 1924, sewaktu menjadi Pengarah Pendidikan Negeri-negeri Bersekutu, beliau menggunakan hasil karya Raja Haji Yahya untuk menghasilkan buku ilmiah berkaitan pendidikan dasar di sekolah.

Bual bicara yang dikelolakan oleh Muhd Norizam Jamian ini menjadi semakin rancak apabila kupasan demi kupasan tentang hasil karya Raja Haji Yahya diutarakan oleh dua panel tersebut dengan panjang lebar. Ujar Dr. Hasrina, “Raja Haji Yahya ada menulis salasilah keturunan raja-raja negeri Perak dan ahlil bait di negeri Perak, cerita-cerita jenaka, cerita haiwan, peraturan adat istiadat Melayu di Perak, syair seperti ‘Syair Raja Haji Yahya’, Hikayat Pelanduk (1909), dan kisah teladan seperti ‘Musang Berjanggut’”. Kenyataan ini disokong oleh Dr. Noridah, malah beliau menambah bahawa Raja Haji Yahya menulis cerita-cerita lisan yang diperolehinya daripada Pawang Ana, antaranya termasuk kisah “Pak Pandir”, “Pak Kaduk”, “Lebai Malang”, “Si Luncai”, dan “Pak Belalang”. Raja Haji Yahya juga berjaya menyalin sejumlah 700 halaman hikayat-hikayat sastera Melayu lama, iaitu Hikayat Awang Sulung Merah Muda, Hikayat Malim Deman, Hikayat Raja Muda, Hikayat Anggun Che Tunggal, dan Hikayat Malim Dewa.

“Seterusnya, naskhah manuskrip tersebut diserahkan kepada Sir R.O. Winstedt untuk diterbitkan oleh Methodist Publishing House (MPH) pada tahun 1908 di Singapura. Jelani Harun menyifatkan dalam kajiannya, kemungkinan besar Raja Haji Yahya terbabit dalam urusan penyuntingan atau editorial, dan melakukan penambahan dari sudut tatabahasa semasa menghasilkan penulisan buku itu. Kisah-kisah yang dibukukan ini tebal dengan kritikan sosial daripada masyarakat terhadap golongan feudal dan agama tentang sistem masyarakat pada zaman dahulu kala,” jelas Dr. Noridah.

Sumbangan besar Raja Haji Yahya dalam kesusasteraan Melayu lama seperti syair, gurindam dan seloka telah diterbitkan oleh R.O. Winstedt pada tahun 1934, meskipun selepas Raja Haji Yahya meninggal dunia. Hal ini menunjukkan betapa akrabnya jalinan persahabatan antara Raja Haji Yahya dengan R.O. Winstedt sehingga karya-karyanya masih dikenang.

Perkataan-perkataan dan ayat demi ayat dalam karya Raja Haji Yahya melambangkan diri dan pengalaman hidupnya serta latar kawasan tempat tinggalnya yang kaya dengan hutan, pergunungan, flora dan fauna, dan kesusahan hidup pada zaman awal Tanah Melayu. Langgam bahasa yang ditulis dalam syair-syairnya turut mendedahkan identitinya sebagai salah seorang yang begitu lembut dan berhemah dalam tutur kata. Misalnya, beliau menulis syair tentang perlambangan haiwan seperti pipit dengan helang, harimau dengan kambing, puyuh dengan cenderawasih, dan kucing dengan tikus, yang dilihat sebagai kritikan sosial yang sinis namun berhemah.

Antara petikan syair beliau yang menarik dibaca adalah seperti berikut:

Kepada fikiran sesak dan walang,
Memandang pipit menggonggong helang,
Sa-lama harimau tiada berbelang,
Di-atas tengkok-nya kambing berjulang.

Perlambangan dalam petikan ini tidak dapat dipastikan oleh pengkaji kepada siapa sebenarnya syair ini ditujukan. Namun begitu, petikan syair ini memperlihatkan bayangan kuasa besar yang sudah hilang “taringnya”.

Dr. Noridah menyifatkan sumbangan Raja Haji Yahya amat besar dalam usaha melestarikan karya klasik, malah banyak pedoman yang dapat diambil. Katanya, “Guru-guru pendidikan awal kanak-kanak dan di sekolah rendah khususnya, perlu perkenalkan dan gunakan hasil karya Raja Haji Yahya, seperti cerita kanak-kanak dan jenaka dalam bentuk yang relevan dengan umur mereka, kerana dapat memberikan kecintaan pada bangsa dan agama.”

Peminat karya sastera Melayu tradisional boleh dapatkan naskhah ini di Amazon, Shopee, Kawah Buku dan toko buku lain di seluruh negara. Program Diskusi Buku Dunia ini boleh ditonton di sini.


Idealisme Pengarang dan Pengarah Capa Rengat Gulai Rawo

Untuk mendapatkan maklumat terkini, ikuti kami melalui Telegram

Dua cerpen disatukan dalam sebuah telefilem RTM. Ikuti catatan karyawan DBP, Nor Muhamad, bagaimana detik awal idea ini mula ditimbulkan, pertemuan serampang dua mata dengan pengarang asalnya, Baharuddin Kahar, dan semangat usaha sama pengarang dengan pembikin telefilem yang mewujudkan proses pengkaryaan yang luar biasa.

Gabungan adaptasi dua cerpen sebegini rupa ialah usaha kali pertama yang pernah dibuat oleh RTM, dan mungkin di Malaysia. Hal ini merupakan suatu sejarah dalam dunia pengadaptasian karya sastera.

Cerpen “Capa Rengat”, salah satu cerpen dalam naskhah Siri Kumpulan Cerpen Pilihan Abad Ke-20, Capa Rengat (DBP, 2005), telah terpilih untuk diadaptasikan ke dalam bentuk telefilem oleh Unit Drama TV, Radio Televisyen Malaysia (RTM) pada tahun lalu. “Capa Rengat” ialah sebuah kisah tentang watak “Aku”, iaitu seorang remaja yang baru merasai suasana indah kehidupan di desa. Pergolakan jiwa tercetus setelah Aku perlu pulang semula ke bandar, dan pada pemikirannya, kepulangan ke bandar menyebabkan dirinya berasa sunyi dan tiada sesuatu yang dapat memberikan keindahan padanya. Bunga capa rengat pula dianggap sebagai perlambangan sebuah janji atau ikatan antara dua sahabat, iaitu Aku dengan Su. Cerpen ini juga membawa beberapa persoalan tentang perasaan cinta, anugerah Tuhan (keindahan flora dan fauna), dan menghargai tempat asal usul sesebuah komuniti masyarakat.

“Capa Rengat” pernah menjadi teks dalam antologi teks komponen sastera dalam Bahasa Melayu (KOMSAS). Cerpen ini juga pernah tersiar dalam majalah Dewan Sastera pada isu bulan Oktober 1976. Satu usia yang agak lama untuk karya ini, namun masih relevan kerana jalur ceritanya sesuai dijadikan teladan buat generasi kini. Aspek kesesuaian karya untuk diadaptasi juga dinilai oleh pengarah drama. Karya asal pengarang dipilih berdasarkan kekuatan dan keistimewaan yang ada. Pemilihan itu tidaklah dipengaruhi oleh sesiapa, melainkan penghayatan dan “rasa” oleh pengarah itu sendiri terhadap karya asal.

Maka, pada 28 hingga 29 Februari 2020, telah diadakan pertemuan mesra antara pengarah telefilem, Wan Afzam Wan Daud; pengarang, Baharuddin Kahar atau lebih mesra dipanggil Pak Baha; mantan Dewan Bahasa dan Pustaka (DBP), Mohamad Shahidan; serta karyawan DBP, Nor Muhamad Mat Zain dan Mohd Hafizi Ahmad. Pertemuan ini antara kaedah dalam rangka membentuk kesepakatan untuk olahan idea karya cerpen “Capa Rengat” dengan “Gulai Rawo” bersama-sama pengarangnya. Pertemuan antara pengarang dengan pengarah drama membolehkan idea tersebut diperluaskan. Sebagai karyawan DBP dan orang muda, yang hanya mengenali penulis melalui karyanya berasa begitu bertuah kerana diberi peluang berharga untuk bertemu mata dengan pengarang “lama” dan unggul itu.

Perbincangan awal untuk menyatukan kedua-dua cerpen dalam sebuah telefilem juga telah dibuat terlebih dahulu bersama-sama Rahayu Wahid, Penolong Pengarah Unit Drama TV; Julia Henry Alani, Ketua Editor Bahagian Buku Sastera, DBP; serta beberapa orang karyawan DBP dan pegawai RTM. Setiap karya tersebut dibincang dan “dibedah” jalan ceritanya, mencari titik perbezaan dan persamaan antara kedua-dua karya cerpen. Saat itu juga dibincangkan tentang penerbitan semula buku cerpen Baharuddin Kahar bagi judul baharu, iaitu Capa Rengat Gulai Rawo dengan penambahan tiga buah karya baharu oleh Pak Baha. Karya baharu penggarang dalam naskhah ini ialah “Amanah”, “Jangan Ikut Hati” dan “Surat Cinta Pertama”. Cerpen sedia ada yang dikekalkan pula ialah “Capa Rengat”, “Rindu”, “Kelah Sisik Merah”, “Kesasar”, “Kebesaran”, “Kampung Halaman”, “Sudah Besar”, “Merah Jambu”, “Longnya Laku”, “Gulai Rawo”, “Terima Kasih, Tuhanku”, “Panggilan”, “Lagu Seorang Tua“, “Bah Urei”, “Sempana Ganja Iras”, “Pada Suatu Dimensi”, dan “Kebencian”.

Karya yang terpilih dalam naskhah ini juga telah terbukti kejayaannya melalui pengiktirafan. Misalnya, cerpen “Longnya Laku” berjaya memenangi Hadiah Cerpen ESSO-GAPENA 1981, manakala “Capa Rengat” (1976/1977), “Sempana Ganja Iras” (1982/1983) dan kumpulan cerpen Terima Kasih, Tuhanku (1984/1985) memenangi Hadiah Sastera Malaysia (HSM, kini Hadiah Sastera Perdana Malaysia).

Menariknya, Wan Afzam nampak persamaan yang halus ketika hendak menggabungkan dua cerpen Pak Baha itu sebagai sebuah karya telefilem. Gabungan “adaptasi” dua cerpen sebegini rupa ialah usaha kali pertama yang pernah dibuat oleh RTM, dan mungkin di Malaysia. Hal ini merupakan suatu sejarah dalam dunia pengadaptasian karya sastera. Malah, hal ini kelihatan sukar tetapi mungkin mudah bagi mereka yang mahukan cabaran dan kelainan.

“Boleh, tapi sesuaikah? Sebab jalan ceritanya berbeza.” Pak Baha memulakan pertanyaan.

“Pandangan saya, kedua-dua cerpen ini ada nilai tersendiri, dan ada ‘sesuatu’ yang membolehkan karya ini disatukan, dan cerpennya ini seakan-akan sama dengan mesej yang mahu disampaikan oleh Pak Baha. Barangkali saya salah. Namun begitu, inilah tujuan kami hadir untuk dapatkan ‘sesuatu’,” jelas Wan Afzam.

“Mana yang sama, mana yang beza?” tanya Pak Baha.

“Sama latar masanya, dan ada persamaan antara setiap perwatakan watak. Yang berbeza pula pada jalan ceritanya dan mesej yang ingin disampaikan. Tapi, jalinan antara karya ini lebih memberikan persamaan dan ada kesinambungan. ‘Capa Rengat’ dan ‘Gulai Rawo’, cerita yang mudah saya faham, tidak rumit. Mungkin, sukar itu wujud setelah memikirkan mesej sebenar yang mahu disampaikan oleh pengarang. Rasanya, pengarang ada pemaknaan yang lain sebalik cerita yang disampaikan,” jawab Wan Afzam.

Tanya saya lagi, “Kebanyakan cerpen dalam buku ini juga ada persamaan, walau ceritanya berbeza. Latar tempat misalnya. Banyak disebut tentang gunung, bukit, kampung dan hutan. Tapi sangat menarik dan unik. Ada nama Gunung Kapur, Gunung Comel, Gunung Layang yang disebut dalam cerpen ‘Kebesaran’, ‘Kampung Halaman’, ‘Sudah Besar’, dan ‘Longku Laku’. Paling menarik bagi saya disebutkan nama latar Gunung Kerbau, yang setahu saya dataran itu benar-benar wujud. Tapi nama rasminya ialah Gunung Korbu, di Perak. Sebuah gunung tertinggi di Banjaran Titiwangsa. Pasti Pak Baha mempunyai pengalaman ke dataran tinggi, ke hutan, kerana begitu banyak Pak Baha menyebut latar ini dalam cerpen-cerpen Pak Baha.”

“Ya. Pengalaman hidup.” Pak Baha mengukirkan senyuman.

Wajah pengarang terlihat tenang walaupun sudah berusia. Hal yang pasti, bakat dan daya fikirnya sentiasa sihat dan mempunyai 1001 pengalaman.

“Sebenarnya, kisah dalam cerpen saya ini mudah. Tapi apa-apa yang dibuat ialah proses kreatif yang diwujudkan daripada pengalaman sebenar saya. Hutan dan perkampungan itulah kehidupan awal saya. Orang Asli yang disebut-sebut, itu kehidupan saya bersama-sama mereka. Begitulah ke bukit dan ke gunung. Kebanyakan pengalaman saya diolah ke dalam bentuk penulisan. Namun, tidaklah semua itu kisah sebenar, cuma ada beberapa yang saya masukkan.”

Pada akhir pertemuan kami selama tiga hari dua malam, Pak Baha sampaikan kepada kami sebuah kenyataan tentang mesej tersirat dalam cerpen “Capa Rengat”. Beliau berbisik ke telinga Wan Afzam, “Hidup ini sunyi, dan pada akhirnya tetap sepi.”

Proses kreatif pengarah dan pembikin telefilem juga memainkan peranan yang sangat besar dalam menterjemahkan pemikiran pengarang. Kedua-duanya berperanan dan saling mencambahkan idea dan falsafah.

Pada akhir bulan September 2020, diadakan penggambaran telefilem Capa Rengat Gulai Rawo di Sungai Lembing, Pahang selama empat hari. Namun, pengambaran yang dibuat oleh pihak RTM bagi menghabiskan keseluruhan babak mengambil tempoh masa selama lebih kurang 14 hari. Proses penggambarannya singkat dan padat, tetapi memerlukan tenaga yang lebih oleh semua yang terlibat. Bagi karyawan DBP yang turut serta dalam proses pengambaran, melihat sesi penggambaran dan pembikinan untuk tujuan layar televisyen merupakan sebuah pengalaman yang baharu, dan peluang ini tidak akan dapat sekiranya tidak mencari, atau melepaskan peluang untuk menambahkan pengetahuan dalam bidang ilmu yang bebeza. Kehadiran pada ketika itu dibantu oleh mantan DBP, Dr. Hanafi Ibrahim dan Mohamad Shahidan. Merekalah antara “orang sastera” yang sering menjadi rujukan bagi mencadangkan karya sastera yang baik, serta membantu dalam usaha menterjemahkan pemikiran pengarang melalui karya mereka. Tambahan pula, kedua-dua insan ini antara teman rapat kepada pengarang, Baharuddin Kahar.

Setelah menyaksikan pratonton yang diadakan di RTM pada 27 Januari 2021, kami dapat simpulkan bahawa proses kreatif pengarah dan pembikin telefilem juga memainkan peranan yang sangat besar dalam menterjemahkan pemikiran pengarang. Kedua-duanya berperanan dan saling mencambahkan idea dan falsafah. Pengarang dalam bentuk titipan pena dan mesej yang ingin disampaikan (tersurat dan tersirat). Begitulah pula peranan pengarah drama yang menterjemahkan sebuah karya sastera ke dalam skrip lakon layar, lakonan, pilihan lokasi, penataan babak, bahasa badan dan ruang, serta perlambangan yang sesuai dirakamkan. Kadangkala, terdapat beberapa perkara yang tidak serta-merta mengikut teks asal. Pengarah telefilem turut memasukkan elemen dokumentari dalam hasil karyanya, seolah-olah memaparkan keindahan flora fauna dan realiti kehidupan masyarakat Orang Asli yang berada di pinggir desa.

Jelaslah, telefilem adaptasi Capa Rengat Gulai Rawo menyatakan kerinduan yang mendalam, yang menjadi rasa sunyi dan sepi pada detik akhir layarnya. Cinta dan rasa itu tidak dapat diterjemahkan dengan kata-kata yang betul, hanya mampu dialami dengan rasa yang luar biasa. Tayangan rasmi siaran RTM TV1 berlangsung pada 20 Mac 2021 (Sabtu), pukul 9.00 malam. Selain karya ini, telah ada karya Baharuddin Kahar yang pernah diadaptasikan, seperti telefilem Senjakala dan Cerita Adam, yang disiarkan di saluran RTM juga.

Telefilem Capa Rengat Gulai Rawa boleh ditonton di sini. Beli kumpulan cerpen Baharuddin Kahar yang dibincangkan di sini.

Nor Muhamad Mat Zain atau Nur Muhamad Fansuri seorang pendaki gunung yang tegar dan amat intim dengan alam kehijauan fauna. Hasil makalah beliau pernah disiarkan dalam majalah Dewan Budaya dan Portal Gerbang Borneo. Beliau pernah menjadi editor di Bahagian Buku Sastera, Jabatan Penerbitan Dewan Bahasa dan Pustaka dan kini merupakan seorang pegawai di Bahagian Penyelidikan Sastera, Jabatan Dasar dan Penyelidikan Dewan Bahasa dan Pustaka.


Mendukung Perjuangan Bersama

Untuk mendapatkan maklumat terkini, ikuti kami melalui Telegram

Tujuh dekad dimangsai
oleh kuasa serakah
perampok yang direstui
oleh mata-mata dunia
dan umat dalam kesesatan yang nyata
bukan penyeksaan yang ringan
melainkan penderitaan yang berpanjangan
sementelahan tetangga seagama
yang mendakwa menjadi khadam tanah suci dan sekutunya
berpaling mengabaikan taklif membela golongan yang tertindas
sebaliknya mencumbui seteru yang nyata

Maka dalam keterasingan
perjuanganmu perlu didukung
oleh bani-bani lain meskipun ‘ajam
yang masih mengibarkan panji-panji
keadilan, kebenaran, erti hak dan maruah
dan masih dengan keyakinan
bahawa kemunafikan bukan kemuliaan
dan kemiskinan bukan harga penghinaan

Bangkitlah sekalian bani
atas nama apa-apa pun
tanpa nasab anbiya‘ sekalipun
selama pegangan dan tindakanmu
atas lunas risalah dan syariat Ilahi

Pengorbanan di sini dan kini
ialah bekal nanti yang dibawa
sebagai bukti pengabsahan kalam Allah
“Innamal mukminuna ikhwah“
Dan bukti kepercayaan sabda Nabi
bahawa hubungan sesama Muslim
umpama hubungan antara semua anggota pada jasad

Ayuh, tanpa ragu sekalian bani
bangkit menyertai perjuangan saudara kita di Palestin!


Sains dan Sastera: Kiambang Bertaut, Kiambang Terapung

Kolumnis Rem Dambul membuat timbang tara keberkesanan usaha melobi antara golongan aktivis sains dengan golongan aktivis sastera demi membangunkan kemajuan masyarakat dan peradaban masa depan.

Dalam siri pertama kolum ini, saya menulis tentang dikotomi pendidikan yang memisahkan sains dan sastera dalam dua aliran berbeza. Natijahnya, kita melahirkan masyarakat majoriti yang kurang seimbang, dari segi pemikiran lateral (otak kanan) dan literal (otak kiri). Tidak wujud pertemuan harmoni antara sentuhan logik dengan kreativiti, hingga merencatkan kemahiran daya cipta teknologi dan inovasi.

Kali ini, saya mahu menimbangtarakan gerakan sivil antara sains dengan sastera, yang nampaknya turut meneroka kembara yang berbeza. Gerakan sivil dalam konteks ini, merujuk usaha-usaha advokasi (penyokongan) untuk menjadikan dua bidang ini relevan dalam agenda negara. Ya, suatu usaha untuk mengangkat kepentingan sains dan sastera sebagai ramuan utama dalam membangunkan masyarakat dan membina peradaban.

Bagaimana syiar sains dan sastera cuba dimartabatkan di Malaysia oleh komuniti masing-masing, amat berbeza dari segi pendekatan dan keberhasilannya. Gerakan sains bersifat dinamik dan pragmatis; manakala gerakan sastera agak sentimental dan melankolia. Justeru, komuniti saintis selalunya lebih cekap dalam seni advokasi, dan dapat menuai hasil yang lebih pantas. Sedangkan aktivis sastera sering terbuai-buai dengan retorik berpanjangan, sehingga terpasung sekian lama pada takuk yang sama.

Mengapakah demikian? Hal ini berkait rapat dengan semangat solidariti dan kebersamaan. Saya melihat gerakan sains sangat sinonim dengan “biduk lalu, kiambang bertaut”. Ahli-ahli komuniti ini menggerakkan idealisme mereka dengan kesatuan yang teguh. Sesudah berdebat rancak dengan pelbagai idea dan hujah; mereka akan segera mencari titik pertemuan, seterusnya mengolah strategi pelaksanaan. Barangkali usaha ini serasi dengan disiplin sains yang fitrahnya lebih objektif dan sistematik.

Gerakan sastera juga mempunyai elemen kiambang, tetapi malangnya bukan kiambang yang bertaut. Ia lebih kepada sifat terapung: “pucuk tidak menggapai awan, akar tidak mencecah tanah”. Komuniti sastera mempunyai kegemaran aneh; suka bernostalgia dan mengulang-ulang harapan yang sudah lama berlalu. Mereka juga sukar mencari ruang persamaan, sehingga terpaksa memanjang-manjangkan isu yang tidak perlu, yang sepatutnya boleh ditamatkan dengan singkat. Barangkali hal ini satu pantulan natural daripada ciri sastera itu sendiri – yang penuh dengan keluk dan rona yang unik serta rencam.

Pendek kata, golongan saintis cergas bekerja dan menawarkan solusi. Golongan sasterawan pula, hebat menulis kertas kerja dan menyuguhi resolusi. Mungkin ada yang mencebik, kenyataan saya ini hanya andaian yang dipacu prejudis, dan bukan realiti sebenar di lapangan. Baiklah, saya mengaku bahawa ini hanya satu hipotesis, yang masih boleh dibahaskan keabsahan atau kebatilannya. Saya sedia menerima kritikan dan reaksi balas dengan hati yang terbuka.

Mari rungkaikan dua kes perbandingan sebagai teras diskusi. Pertama, kita analisis gerakan aktivis sastera dalam pendidikan, iaitu mengangkat subjek Kesusasteraan Melayu (KOMSAS) sebagai teras dalam kurikulum pengajaran dan pembelajaran. Usaha ini dibanding tara dengan advokasi golongan saintis dan teknologis dalam usaha mengarusperdanakan subjek STEM (science, technology, engineering and mathematics). Siapakah yang lebih berjaya? Suara siapakah yang lebih didengari oleh pihak pembuat keputusan dasar pada peringkat tinggi?

Walaupun advokasi STEM muncul lebih lewat daripada gagasan KOMSAS, namun daya keterlihatan STEM nampaknya jauh lebih bersinar. Pada peringkat nasional, sudah ada Pelan Halatuju Pendidikan STEM yang diperakukan oleh kabinet eksekutif. Daripada keberhasilan ini, Kementerian Pendidikan dan Kementerian Sains, Teknologi dan Inovasi seterusnya bersepakat untuk menubuhkan Pusat STEM Negara – yang mendapat peruntukan tahunan, serta sumber tenaga manusia yang khusus untuk menggerakkannya. Adakah KOMSAS berjaya menagih perhatian dan keistimewaan yang setara; atau adakah kesusasteraan semakin suram dan terpinggir di arena pendidikan?

Baru-baru ini, dalam Sidang Kemuncak Penulis Malaysia ke-2, aktivis sastera, bahasa dan budaya yang berhimpun telah menghasilkan beberapa resolusi secara kolektif. Salah satu hasil resolusi yang sungguh novel (baharu atau luar biasa) ialah cadangan penubuhan Majlis Sastera Kebangsaan, yang membawa aspirasi berikut:

… penubuhan Majlis Sastera Kebangsaan sebagai badan pemikir yang bersifat autonomi, tetapi berakauntabiliti kepada Jabatan Perdana Menteri (dianggotai pelbagai individu berkepentingan). Majlis Sastera Kebangsaan berperanan sebagai pemegang taruh bidang kesusasteraan untuk menyemarakkan pengiktirafan, pengkaryaan, kegiatan apresiasi, penataran bakat, kemahiran dan keilmuan, merancang strategi pemasaran karya di dalam dan luar negara, serta mencipta peluang pekerjaan baharu berasaskan modal insan kreatif dan inovatif.

(Raja Yusoff Ariffin, eMajalah Dewan Sastera, 19 April 2021)

Persoalan yang wajib ditanya: siapakah yang akan menjuarai resolusi ini untuk sampai kepada pihak berautoriti yang memegang kuasa keputusan dan mandat pelaksanaan? Sudahkah ada jawatankuasa penggerak ditubuhkan, dan siapakah pengerusi serta ahli yang dilantik? Apakah strategi susulan kepada gugusan resolusi yang telah dikertaskerjakan? Inilah persoalan dasar yang sangat penting, kerana kertas tidak pandai bekerja. Yang mampu mengerjakan hasrat dalam kertas kerja tersebut hanyalah manusia. Kita tidak akan kenyang dengan sekadar berniat mahu menyantap nasi ambang setalam. Kita mesti menyuap, mengunyah dan menelan.

Cita-cita mahu menubuhkan majlis sebegini sudah bercempera dalam pelbagai wacana sastera sejak bertahun-tahun. Barangkali seawal milenia baharu, iaitu permulaan tahun 2000. Sayangnya, hal ini tidak pernah tumbuh lebih daripada sekadar benih impian. Setiap kali ada perhimpunan, sama ada secara berkala ataupun sekali-sekala, komuniti sastera akan mengulang nostalgia yang sama berkali-kali dengan penuh nada melankolik. Idea lama diperbaharui semula hanya dengan sentimen, tetapi bukan dengan tindakan.

Majlis Sains Negara ditubuhkan sekitar tahun 2015 dan mula beroperasi rancak semenjak tahun 2016 di bawah naungan YAB Perdana Menteri. Sekretariat bagi majlis ini ialah Kementerian Sains, Teknologi dan Inovasi; tetapi keahliannya merangkumi semua kementerian utama, kerana fungsinya merentas sektor, bidang dan agensi. Proses advokasi penubuhan majlis ini cuma berlangsung lebih kurang setahun, dan tidak bermula dengan rentetan resolusi yang diulang bincang bertahun-tahun. Gerakan dicetuskan oleh sekumpulan saintis dan teknologis menerusi kesepakatan dan kaedah pragmatis. Ekosistem sains sedia ada digali dan dikaji sedalam-dalamnya, lalu dijadikan sandaran dan justifikasi. Kemudian mereka memanfaatkan saluran teknokrat dan birokrat yang memegang mandat sebagai pembuat polisi. Gerak kerja ini menuntut iltizam bersifat tindakan, bukan sekadar semangat berapi-api.

Apakah yang boleh dipelajari oleh aktivis dan komuniti sastera dalam hal ini? Pertama, berjuang mesti dengan fakta, bukan hanya kata-kata. Kita perlu memahami setuntasnya segala asas dan tujuan fundamental terhadap tuntutan. Ekosistem sedia ada yang sedang beroperasi perlu dipetakan untuk mengelak daripada konflik dan pertindihan. Kedua, kita harus menubuhkan secara rasmi jawatankuasa penggerak dengan TOR (bidang tugas atau terms of reference) yang jelas. Ketiga, mengubah mentaliti daripada bersifat kiambang terapung kepada kiambang bertaut. Hal ini sangat kritikal kerana semua advokasi menuntut gerakan secara kolektif, bukan individualistik semata-mata. Justeru, muafakat ialah kunci mandatori kepada semua pintu keberhasilan.

Tulisan ini bukan sinis semberono, dengan tujuan mahu meremeh-remehkan atau merendah-rendahkan komitmen aktivis sastera. Tulisan ini merupakan satu refleksi genting yang menuntut penaakulan bersama. Dalam tradisi Nusantara, tiada sembarang pengalaman atau pernyataan yang boleh dianggap JAHAT, atau sekadar mahu merebahkan bangsa yang ingin berdiri. Kita berpegang pada pesan nenek moyang: yang baik dijadikan teladan, yang buruk dijadikan sempadan.

Kalaupun sekiranya seluruh kata dalam tulisan ini buruk, maka sekurang-kurangnya kita boleh membina daripadanya sebuah batas sempadan yang teguh. Tetapi, jika ada terselit sedikit kebaikan, mungkin kita boleh mengutipnya sebagai mangkin untuk mencetuskan perubahan-perubahan yang signifikan dan bermakna.

Rem Dambul atau nama sebenarnya Ramzah Dambul (Dr.) ialah seorang sarjana bidang sains atmosfera; yang gemar berpuisi, melukis dan berfantasi. Dalam dunia utopia, dia seekor murai sastera yang selalu berkicau di perbatasan sains. Antara karya bukunya termasuklah kumpulan puisi Alien Menchari Chinta (ITBM, 2012; Pemenang Hadiah Sastera Perdana Malaysia 2012/2013), Deja Vu Cinta Pencari Katarsis (ITBM, 2014), Dari Cinta kepada Cinta (ITBM, 2015), dan memoir perjalanan Bukan Travelog Haji di Bumi Anbia (Studio Anai Anai, 2017).


Pahit Manis Tema Cinta dalam Karya Sastera

Untuk mendapatkan maklumat terkini, ikuti kami melalui Telegram

Raja Yusoff Ariffin meneliti tema paling popular dalam pengkaryaan prosa, iaitu cinta, dan menyelami sifat sejagatnya serta liku-liku masalahnya.

Terdapat pelbagai tema dalam karya sastera, dan antara tema yang sangat terkenal, walaupun ramai yang menganggapnya klise ialah cinta. Apabila cinta dijadikan tema karya, biasanya karya itu sentiasa dibayangi ataupun dikaitkan dengan cinta lelaki-wanita.

Tema cinta lelaki-wanita tidak salah dari segi undang-undang. Kehidupan manusia sendiri pun tidak dapat lari daripada cinta. Walau bagaimanapun, salah jika menganggap hanya cinta lelaki-wanita sahaja yang elok sebagai tema karya sastera. Penulis remaja atau muda yang menyukainya juga tidak wajar membataskan skop cinta yang menjadi tema karya mereka sehingga menjadi sasaran pengkritik.

Namun demikian, jika seseorang penulis memahami dan melihat cinta dengan skop yang lebih luas, hal ini mungkin mendapat perhatian yang lebih baik daripada pengkritik sastera. Tema cinta sememangnya mempunyai daya penarik yang hebat sekiranya diolah dengan baik. Selain cinta lelaki-wanita, ada juga cinta kepada ayah dan ibu, cinta kepada kerjaya, cinta kepada bangsa, negara dan agama.

Justeru, cinta boleh dijadikan tema karya. Masalahnya, ramai penulis menggunakan tema cinta lelaki-wanita sahaja. Dalam kebanyakan karya yang diterbitkan, hanya tema cinta lelaki-wanita yang menguasai, malah diolah dengan cara yang tidak menarik pula. Mengapakah skopnya disempitkan?

Keadaan yang boleh dianggap sebagai krisis ini wajar dibetulkan. Para penulis harus berusaha mencari tema yang boleh menimbulkan kesan yang besar dalam cerita. Mereka harus menyelidik atau mengkaji untuk mendapatkan ketepatan agar cerita yang diolah mampu menggambarkan sesuatu yang hidup, meskipun tidak wujud dalam kehidupan manusia.

Tema cinta yang membina memang baik kerana karya sastera juga perlu menonjolkan nilai kesejagatan manusia yang menjadi hamba Allah SWT, selain menampilkan keindahan estetika. Kita juga sebagai pembaca harus disedarkan bahawa saban hari kehidupan tertakluk pada janji manusia kepada Allah, dan Allah penentu segala-galanya. Dengan mendorong semangat atau mengajar ciri-ciri murni kepada pembaca khasnya, dan masyarakat amnya, banyak pengajaran boleh disalurkan.

Pengertian cinta itu memang luas. Ada yang pasti, ada yang samar-samar. Cinta kepada Allah SWT sahaja yang pasti. Begitu juga cinta kepada Nabi Muhammad SAW, dan alam ciptaan Allah.

Mungkin terdapat tiga andaian mengapa penulis sering mengutamakan persoalan cinta lelaki-wanita sahaja. Pertama, persoalan cinta tersebut lebih hampir dengan diri manusia, lebih dihayati dan lebih menyeronokkan. Kedua, meskipun keindahan bercinta lebih wajar dipaparkan, barangkali penulis sendiri lebih menggemari soal kekecewaan dan kepedihan yang dialami oleh watak-watak rekaannya. Ketiga, adakalanya cerita sedemikian berkaitan dengan diri mereka sendiri – biasanya cerita yang menjadi nostalgia penulis atau pembaca. Mereka sendiri biasa mengalami peristiwa yang diceritakan, dan dengan demikian dapat lebih menghayati peristiwa tersebut.

Jadi, penulisan bertemakan cinta pasti mudah diolah dan disampaikan, sesuai dengan kehendak pembaca. Namun begitu, persoalan yang amat menghairankan ialah, meskipun semua itu boleh dipaparkan semula dengan penuh perasaan, tetapi prosesnya tetap sukar apabila diolah dalam karya untuk dihayati oleh pembaca.

Tema cinta memang masih terkenal dan laris. Tema ini secara tidak langsung turut mempopularkan pengarang, dan melariskan karyanya. Walau bagaimanapun, hal ini tidak memberi banyak manfaat kepada si pembaca yang sebahagian besarnya para remaja yang sedang mencari pedoman hidup.

Gejala penulisan novel popular dengan tema cinta memang sudah lama dan masih melanda dunia sastera tanah air. Sebenarnya, penulis dan penerbit yang menangani karya popular dan komersial sebegini tidak memberikan sumbangan yang bermakna kepada dunia sastera negara. Mereka sebaliknya akan menghanyutkan dunia sastera tanah air daripada menuju ke matlamatnya yang sebenar. Sudah tentu hal ini tidak boleh dibiarkan berterusan. Penulis harus meluaskan skop dan pengertian mereka dalam pemilihan tema karya.

Walau bagaimanapun, kritikan ini lebih merupakan saranan untuk kebaikan bersama. Setiap penulis tidak dapat dipaksa untuk mengikutinya. Cuma yang penting, kita perlu berharap dan terus memberikan saranan untuk mengelakkan pengkaryaan yang klise. Sememangnya, dinyatakan sekali lagi bahawa bukanlah cinta lelaki-wanita tidak boleh dijadikan tema langsung dalam pengkaryaan, namun penulis haruslah memaparkannya dengan cara yang indah. Jika persoalan cinta itu gagal membangkitkan keindahan gara-gara kelemahan penulis menggunakan gaya olahan yang menarik, hal ini pasti akan membantutkan perkembangan genre dalam tema cinta. Malah, seakan-akan penyeleraian ceritanya sudah dapat ditebak. Inilah antara kelemahan dalam memilih tema cinta lelaki-wanita.

Penulis bebas, Norazimah Abu Bakar apabila ditanya sama ada menggemari tema cinta lelaki-wanita atau tidak, memberitahu dia sudah jarang menulis kisah bertemakan cinta sesama manusia.

“Pengertian cinta itu memang luas. Ada yang pasti, ada yang samar-samar. Cinta kepada Allah SWT sahaja yang pasti. Begitu juga cinta kepada Nabi Muhammad SAW, dan alam ciptaan Allah,” tambahnya, yang telah menghasilkan tiga buah buku dengan Institut Terjemahan dan Buku Malaysia.

Dengan kenyataannya itu, dapat difahami bahawa Norazimah yang juga Setiausaha Kerja GAPENA, tidak lagi cenderung pada tema cinta lelaki-wanita, bukan sahaja dalam karyanya, malah daripada pembacaan karya penulis lain.

Sementara itu, wartawan sebuah portal terkemuka tanah air, Arif Atan berpendapat, jika mahu mengelakkan klise dalam tema cinta lelaki-wanita, ceritanya boleh menampilkan watak yang mempunyai minat yang serupa.

“Sebagai contoh, pasangan kekasih sama-sama terlibat dalam gerakan memelihara alam sekitar,” jelas Arif.

Mantan siswa Universiti Malaya ini turut mengambil novel Cinta Hari-hari Rusuhan karya Faisal Tehrani sebagai contoh, kerana tema cinta lelaki-wanitanya tidak klise, dan disulam dengan pergelutan gerakan mahasiswa mendepani isu masyarakat semasa.

Raja Yusoff Ariffin atau Raja Yusoff Raja Ariffin dilahirkan pada 21 Ogos 1962 di Pulau Tiga Kanan, Parit, Perak. Beliau menulis puisi (sajak dan pantun), cerpen, rencana, ulasan, kritikan, dan berita sejak tahun 1982. Raja Yusoff merupakan ahli Persatuan Penulis Kuala Lumpur, rakan Tajulmedia Melayu dan pernah menganggotai PAKSI. Antara karyanya termasuklah buku esei Raja (Yusoff Ariffin) dalam Sastera Rakyat (1991), kumpulan drama remaja Sketsa Bas Mini (DBP, 1993), novel kanak-kanak Bangsal di Tepi Pantai (Vital Star, 1997), dan kumpulan puisi Belum Selesai (ITBM, 2016). Pernah memenangi Tempat Ketiga dalam Pertandingan Menulis Sajak sempena Sambutan 40 Tahun Perpustakaan Negara Malaysia, Hadiah Karya Bestari (1998), Tempat Ketiga dalam Peraduan Menulis Esei Sempena Sambutan 20 Tahun Harakah (2007), Sagu Hati dalam Pertandingan Menulis Sajak sempena 40 Tahun GAPENA (2012), Hadiah Karya Darul Ridzuan V kategori rencana sastera (2016), Hadiah Sastera Darul Ridzuan VI kategori rencana sastera (2018), dan Tempat Kedua bagi Pertandingan Mencipta Pantun “Beraya di Kampung Warisan Melayu” Satu Property (2020).


Alam dalam Dunia Puisi Melayu

Untuk mendapatkan maklumat terkini, ikuti kami melalui Telegram

Kuala Lumpur – Webinar Puisi Alam mengetengahkan pembicara, iaitu Dato’ Seri Ir. Dr. Zaini Ujang (Ketua Setiausaha Kementerian Alam Sekitar dan Air atau KASA), Profesor Madya Dr. Norhayati Ab. Rahman (Jabatan Kesusasteraan Melayu Universiti Malaya serta Pemenang Anugerah Akademik Negara) dan Mohd Khair Ngadiron (Pengerusi International Islamic College) sebagai moderator. Webinar tersebut bersiaran secara langsung melalui Facebook langsung KASA pada 19 Jun 2021, pukul 11.00 pagi hingga 12.30 tengah hari.

Bual bicara ini membincangkan alam yang menjadi tema utama penulisan puisi. Dr. Norhayati memulakan bual bicara dengan menyampaikan sebuah petikan perbilangan berkaitan dengan alam yang memberikan motivasi kepada khalayak dalam menuntut ilmu. Ungkapan tersebut berbunyi:

Penakek pisau seraut
Ambil galah batang lintubong
Seludang ambil ke nyiru
Setitis jadikan laut
Sekepal jadikan gunung
Alam terkembang jadikan guru.

Menurut beliau, “Alam sangat penting dalam penciptaan puisi Melayu”. Beliau memberikan contoh pada kata “Merenung gunung yang tinggi” yang menggambarkan gunung itu sebagai perlambangan kepada cita-cita yang tinggi dan cabaran yang perlu dihadapi dalam usaha menggapai cita-cita yang diingini. Alam dilambangkan sebagai objek utama dalam sesebuah puisi untuk menyampaikan maksudnya yang tersirat.

Seterusnya, Dato’ Seri Ir. Dr. Zaini pula menyatakan dalam ucapannya bahawa “Puisi alam suatu konteks dalam kerangka pemikiran”. Beliau juga turut mengupas beberapa puisi berkenaan dengan alam daripada Sasterawan Negara, antaranya “Pesan dari Hutan” karya Muhammad Haji Salleh.

Dalam kupasan bicaranya berkaitan dengan alam puisi dari konteks sastera pula, Dr. Norhayati menyatakan bahawa salah satu konsep alam sastera ialah ekologi. Prinsip ekologi sastera itu adalah seperti yang berikut:

Dato’ Seri Ir. Dr. Zaini dalam ulasannya menyatakan bahawa menulis puisi merupakan satu kebebasan dalam berkarya, tidak seperti sains yang berlandaskan fakta. Puisi boleh menjadikan masyarakat lebih tertib kerana sebelum mengeluarkan kata-kata, seseorang pemuisi akan berfikir seribu bahasa, serta mengambil masa yang cukup lama sehingga terciptalah serangkap puisi. “Kebanyakan Sasterawan Negara menggunakan isu alam dalam puisi-puisi mereka, seperti Baha Zain yang menulis kerana keadaan seperti berada di sesuatu tempat,” ulas beliau.

Beliau turut menggunakan pendekatan puisi lestari alam dalam setiap penyampaiannya sebagai saluran untuk menerangkan atau menjelaskan sesuatu usaha yang dilakukan dalam konteks yang mudah kepada khalayak. Menjawab soalan moderator tentang penerimaan orang ramai terhadap pendekatan yang digunakan, Dato’ Seri Ir. Dr. Zaini menyatakan bahawa puisi alam mempunyai satu kelainan dan mendapat tempat dalam kalangan orang ramai, sehinggakan beliau sering diundang untuk menyampaikan kuliah tentang alam sekitar.

Dato’ Seri Ir. Dr. Zaini juga turut ditanya tentang tempoh masa yang diperlukan oleh beliau untuk menulis puisi dalam kesibukan menjalankan tugasan hakiki. Beliau menyatakan bahawa menulis karya perlu cepat, seperti yang diajar oleh guru beliau, Tan Sri A. Samad Ismail. Seseorang tidak perlu menunggu sehingga sampai pada tahap kesempurnaan apabila hendak menulis kerana sempurna itu susah untuk dicapai.

Dalam soal keindahan bahasa pula, Dr. Norhayati menyatakan bahawa bahasa dalam puisi mempunyai dua sifat. Sifat yang pertama ialah konotasi. Diksinya mempunyai pelbagai makna dan sukar difahami. Pemuisi yang menggunakan sifat ini meminta pembaca menaakul karya yang ditulis oleh mereka. Manakala bagi sifat denotasi, bahasanya tidak mempunyai maksud yang berlapis-lapis, sebaliknya mempunyai kata-kata yang mudah difahami.

Sebelum mengakhiri webinar tersebut, Dato’ Seri Ir. Dr. Zaini Ujang turut berkongsi nama karya terbaharu beliau, Dari Penjuru Sofa, iaitu puisi yang tercetus sewaktu musim Pandemik COVID-19 yang diterbitkan oleh Dewan Bahasa dan Pustaka yang dibicarakan menerusi Studio Siaran Langsung Media Sosial DBP, pada 7 Jun 2021.


Mengungguli Legasi Sastera Malaysia

Sempena 65 Tahun Dewan Bahasa dan Pustaka: Aksara nan Hidup Sepanjang Zaman, Dr. Haji Abang Patdeli Abang Muhi menyelongkar pelayaran 65 tahun Dewan Bahasa dan Pustaka di atas samudera sastera kebangsaan, menemui pangkalan kejayaan dan tanda sejarahnya.

Seyogianya, tiada sesiapa pun harus menafikan betapa besar dan bermaknanya peranan Dewan Bahasa dan Pustaka (DBP) dalam mengungguli pembinaan dan pengembangan sastera Melayu, serta sastera kebangsaan di negara ini. Bahkan pada peringkat serantau dan dunia sekalipun, DBP tiada duanya sejauh yang berkaitan dengan pembangunan dan pelestarian persuratan Melayu.

Alkisah, sedari tahun 1956 hinggalah 2021, malahan untuk tahun-tahun mendatang yang lebih mencabar, DBP tidak pernah alpa akan tanggungjawab dan kebertanggungjawabannya memastikan harkat sastera Melayu senantiasa diutamakan, sekali gus menjadi agenda penting dalam pembentukan serta pelaksanaan pelbagai dasar pembangunan kerajaan, khususnya yang berkaitan dengan pembangunan modal insan, kemajuan pendidikan bangsa dan industri kreatif negara.

Hatta, bak kata orang-orang tua, sudah terang lagi bersuluh. Ceritera unggul DBP begitu terserlah dalam pembinaan, pengembangan dan pengiktirafan sastera. Ratusan penulis telah dibina dan dikembangkan bakat kepengarangan mereka melalui pelbagai aktiviti perbengkelan seperti Minggu Penulis Remaja dan sebagainya yang dianjurkan saban tahun.

DBP juga telah dan akan terus mengadakan pelbagai program penggalakan dan pengiktirafan seperti Hadiah Sastera Perdana Malaysia dan lain-lain lagi yang sudah terbukti memberikan manfaat yang tidak ternilai harganya. Mana mungkin sumbangan bakti DBP dalam usaha mengangkat harkat sastera dan martabat sasterawan lewat Anugerah Sastera Negara (ASN) yang kini mencecah bilangan Sasterawan Negara yang ke-14 dipandang sepi, kerana itu juga hasil perjuangannya sejak sekian lama. Lebih manis lagi, tujuh orang daripada 14 Sasterawan Negara itu, datangnya daripada DBP—suatu manifestasi betapa warganya bukan sekadar pengurus sastera, tetapi juga golongan karyawan yang berbakat besar dalam bidang kepengarangannya.

Dalam pada itu, barangkali, tidak keterlaluan jika dikatakan bahawa DBPlah satu-satunya penerbit buku sastera dalam bahasa Melayu terbesar di dunia. Ribuan judul buku sastera yang meliputi aneka genre novel, puisi, cerpen, drama, kajian sastera, dan esei kritikan telah diterbitkan. Lagipun, tanpa berlebih-lebihan, DBPlah yang banyak menerbitkan berbagai-bagai judul buku rujukan dan ilmiah yang meliputi pelbagai genre sastera, termasuk sastera tradisional dan klasik, yang tidak diendahkan oleh penerbit-penerbit lain; yang tentu sahaja dipengaruhi oleh faktor pulangan ekonomi yang tidak memberangsangkan. Namun, DBP atas dasar kebertanggungjawaban sosial dan moralnya, mengambil tanggungjawab itu untuk memastikan khazanah ilmu dalam bidang sastera tidak kering kontang.

Maaf cakap, perlu juga disebut, ketika penerbit-penerbit lain tidak begitu mempedulikan perihal penampungan karya-karya penulis Malaysia melalui penerbitan majalah, kendatipun tiada pulangan ekonomi yang menjanjikan, DBP kekal dengan legasinya menerbitkan majalah-majalah serta jurnal sastera, khususnya Dewan Sastera, Tunas Cipta dan Malay Literature. Tambahan pula, khusus untuk penulis Sarawak dan Sabah, DBP menyediakan peluang dan ruang untuk mereka terus menyemarakkan perkembangan sastera akhbar melalui ruangan Yang Indah Itu Bahasa, Wadah Bahasa dan Sastera, dan lain-lain. DBP malah turut menampung penerbitan karya para penulis dan sasterawan dalam majalah-majalah non-sasteranya yang lain, seperti Dewan Siswa, Pelita Bahasa, Dewan Bahasa, Dewan Budaya, Dewan Masyarakat, Dewan Tamadun Islam, Dewan Kosmik (dalam cereka sains), dan Dewan Pelajar.

Sesungguhnya, DBP ialah satu-satunya penerbit yang amat menjaga kepentingan dan kebajikan penulis dan sasterawan, khususnya dari segi pembayaran royalti dan honorarium. Buktinya, pada tahun 2019 sahaja, DBP telah membayar RM675 878 honorarium kepada para penulis dan sasterawan yang menyumbangkan karya yang diterbitkan dalam 11 buah majalah dan empat buah jurnal DBP. DBP juga telah membayar sekitar RM6.8 juta royalti kepada para penulis dan sasterawan yang buku-buku mereka telah diterbitkan oleh DBP.

Tak tumbuh tak melata, tak sungguh orang tak kata, peranan dan sumbangan DBP dalam usaha membina dan mengembangkan sastera berbahasa Melayu pada peringkat serantau, sekali gus di persada antarabangsa pula, memang sudah diakui oleh pelbagai pihak. Penubuhan Majlis Sastera Asia Tenggara (MASTERA) pada 12 Ogos 1996 yang satu daripada negara anggota pendirinya ialah Malaysia, turut menyerlahkan peranan DBP untuk membina dan mengembangkan sastera berbahasa Melayu yang melangkaui sempadan geopolitik antarnegara. Satu daripada program berimpak tinggi yang memberikan pengiktirafan kepada penulis dan sasterawan Malaysia yang telah menghasilkan karya bertaraf rantau dan bermutu dalam satu-satu tahun penilaian ialah Hadiah Sastera MASTERA.

Barang diingat, DBP juga merupakan urus setia bagi SEA Write Awards (Anugerah Penulis Asia Tenggara) Malaysia, di samping mengadakan berbagai-bagai aktiviti penterjemahan dan diskusi karya penulis serta sasterawan Malaysia secara kerjasama dengan pelbagai pihak di dalam negara dan di luar negara. Aktiviti-aktiviti demikian bukan sahaja dapat meningkatkan harkat kepengarangan mereka, malahan turut membantu penyebaran karya-karya sastera dalam bahasa Melayu di luar Malaysia.

Satu lagi sumbangan besar DBP dalam bidang sastera adalah dengan melaksanakan berbagai-bagai projek penyelidikan sastera moden dan tradisional yang meliputi pelbagai genre dan bidang kajian, sama ada dilaksanakan oleh DBP sendiri ataupun dengan pelbagai pihak luar. Projek-projek penyelidikan itu cukup penting sebagai pengayaan dan penerbitan pelbagai bahan rujukan, sekali gus sebagai usaha pendokumentasian dan pelestarian bahan-bahan sastera.

Selain itu, aktiviti-aktiviti seperti bicara karya, kritikan sastera, seminar sastera, bengkel penulisan, sayembara penulisan, baca puisi, pengumpulan serta pendokumentasian tradisi lisan dan seumpamanya, sama ada secara konvensional atau secara dalam talian terus disemarakkan oleh DBP.

Sesungguhnya, selagi DBP tegak di bumi Tuhan, DBP akan terus melipatgandakan dan mengungguli program pembinaan dan pengembangan sastera berbahasa Melayu, baik untuk peringkat negara dan serantau mahupun pada peringkat antarabangsa sebagai legasi untuk generasi-generasi mendatang.

Dewan Bahasa dan Pustaka, dirgahayu
dirgahayu untuk seribu tahun lagi
biar mati berkalang tanah
berpantang ajal sebelum maut
biar putih tulang jangan putih mata
jangan sekali-kali
kau alpa mengabdikan diri melestarikan:
Bahasa Jiwa Bangsa
Sastera Citra Peradaban Bangsa
waima ditentang ribuan petualang
yang tersesat di belantara nihilisme
dan terperuk di rimba prasangka.

(Petikan sajak “Dirgahayu Dewan Bahasa dan Pustaka”, Yang Menang dan Yang Kalah, BUDIMAN Malaysia, 2020)

Abang Patdeli Abang Muhi (Dr. Haji) Pengarah Jabatan Pembinaan Bahasa dan Sastera Dewan Bahasa dan Pustaka. Beliau juga banyak menghasilkan kertas kerja, esei kajian dan kritikan, sajak dan cerpen. Abang Patdeli pernah menerima Hadiah Sastera Perdana Malaysia 2015/2016 bagi eseinya, “Menyoal Peran Kesusasteraan Kebangsaan sebagai Penjana Peradaban Bangsa” yang tersiar dalam Dewan Sastera Ogos 2016. Antara karyanya termasuk kumpulan cerpen Urip (DBP, 2015).